% tex2asc-version: 1.0
%
%    Catulli Carmina.
%
%    Contributor: Andrew Gollan <adjg@sour.sw.oz.au>
%
%    Original publication data:
%         <never published>
%
%    Version: 0.01 (Beta), 11 December 1993
%
%    This file is in the Public Domain.
%
\input ks_macros.tex

\beginsection I. ad Cornelium

{\poetrysize\obeylines\linesbyfive
cui dono lepidum nouum libellum
arida modo pumice expolitum.
Corneli tibi namque tu solebas
meas esse aliquid putare nugas
iam tum cum ausus es unus Italorum
omne aeuum tribus explicare cartis
doctis Iuppiter et laboriosis.
quare habe tibi quidquid hoc libelli
qualecumque quidem est. patroni et ergo
plus uno maneat perenne saeclo.
}

\beginsection II. fletus passeris Lesbie

{\poetrysize\obeylines\linesbyfive
passer. deliciae meae puellae.
quicum ludere. quem in sinu tenere.
cui primum digitum dare appetenti.
et acres solet incitare morsus.
cum desiderio meo nitenti
carum nescio quid libet iocare
et solaciolum sui doloris
credo ut tum grauis acquiescet ardor.
tecum ludere sicut ipsa possem
et tristes animi leuare curas.
}

\beginsection IIb.

{\poetrysize\obeylines\linesbyfive
tam gratum est mihi quam ferunt puellae
pernici aureolum fuisse malum
quod zonam soluit diu negatam.
}

\beginsection III. fletus passeris Lesbie

{\poetrysize\obeylines\linesbyfive
lugete o Veneres Cupidinesque
et quantum est hominum uenustiorum.
passer mortuus est meae puellae.
passer deliciae meae puellae.
quem plus illa oculis suis amabat.
nam mellitus erat suamque norat
ipsam tam bene quam puella matrem.
nec sese a gremio illius mouebat
sed circumsiliens modo huc modo illuc
ad solam dominam usque pipilabat.
qui tunc it per iter tenebricosum
illuc unde negant redire quemquam.
at uobis male sit malae tenebrae
Orci. quae omnia bella deuoratis.
tam bellum mihi passerem abstulistis.
o factum male. o miselle passer.
tua nunc opera meae puellae
flendo turgiduli rubent ocelli.
}

\beginsection IV. de phasello

{\poetrysize\obeylines\linesbyfive
phaselus ille quem uidetis hospites
ait fuisse nauium celerrimus.
neque ullius natantis impetum trabis
nequisse praeterire. siue palmulis
opus foret uolare. siue linteo.
et hoc negat minacis Adriatici
negare litus insulasue Cyclades
Rhodumque nobilem horridamque Thraciam
Propontidem trucemue Ponticum sinum
ubi iste post phaselus antea fuit
comata silua. nam Cytorio in iugo
loquente saepe sibilum edidit coma.
Amastris Pontica. et Cytore buxifer.
tibi haec fuisse et esse cognitissima
ait phaselus. ultima ex origine
tuo stetisse dicit in cacumine.
tuo imbuisse palmulas in aequore.
et inde tot per impotentia freta
erum tulisse. laeua siue dextera
uocaret aura siue. utrumque Iuppiter
simul secundus incidisset in pedem.
neque ulla uota litoralibus deis
sibi esse facta cum ueniret a mari
nouissimo hunc ad usque limpidum lacum.
sed haec prius fuere. nunc recondita
senet quiete. seque dedicat tibi
gemelle Castor et gemelle Castoris.
}

\beginsection V. ad Lesbiam

{\poetrysize\obeylines\linesbyfive
uiuamus mea Lesbia. atque amemus.
rumoresque senum seueriorum
omnes unius aestimemus assis.
soles occidere et redire possunt.
nobis cum semel occidit breuis lux
nox est perpetua una dormienda.
da mi basia mille. deinde centum.
dein mille altera. dein secunda centum.
deinde usque altera mille. deinde centum.
dein cum milia multa fecerimus
conturbabimus illa ne sciamus
aut ne quis malus inuidere possit
cum tantum sciat esse basiorum.
}

\beginsection VI. ad Flauium

{\poetrysize\obeylines\linesbyfive
Flaui delicias tuas Catullo
ni sint illepidae atque inelegantes
uelles dicere. nec tacere posses.
uerum nescio quid febriculosi
scorti diligis. hoc pudet fateri.
nam te non uiduas iacere noctes
nequiquam. tacitum cubile clamat
sertis ac Syrio fragrans oliuo.
puluinusque. peraeque. et hic et ille
attritus. tremulique quassa lecti.
argutatio. inambulatioque.
nam ibi stat. pudet nihil tacere.
cur non tam latera ecfututa pandas
ni tu quid facias ineptiarum.
quare quidquid habes boni malique
dic nobis. uolo te ac tuos amores
ad caelum lepido uocare uersu.
}

\beginsection VII. ad Lesbiam

{\poetrysize\obeylines\linesbyfive
quaeris quot mihi basiationes
tuae Lesbia sint satis superque.
quam magnus numerus Libyssae harenae
lasarpiciferis iacet Cyrenis
oraclum Iouis inter aestuosi
et Batti ueteris sacrum sepulcrum.
aut quam sidera multa cum tacet nox
furtiuos hominum uident amores.
tam te basia multa basiare
uesano satis et super Catullo est
quae nec pernumerare curiosi
possint nec mala fascinare lingua.
}

\beginsection VIII. ad se ipsum

{\poetrysize\obeylines\linesbyfive
miser Catulle. desinas ineptire.
et quod uides perisse perditum ducas.
fulsere quondam candidi tibi soles.
cum uentitabas quo puella ducebat
amata nobis quantum amabitur nulla.
ibi illa multa cum iocosa fiebant
quae tu uolebas nec puella nolebat
fulsere uere candidi tibi soles.
nunc iam illa non uult. tu quoque impotens noli
nec quae fugit sectare. nec miser uiue.
sed obstinata mente perfer. obdura.
uale puella. iam Catullus obdurat.
nec te requiret. nec rogabit inuitam.
at tu dolebis cum rogaberis nulla.
scelesta. uae te. quae tibi manet uita.
quis nunc te adibit. cui uideberis bella.
quem nunc amabis. cuius esse diceris.
quem basiabis. cui labella mordebis.
at tu Catulle desinatus obdura.
}

\beginsection IX. ad Veranium

{\poetrysize\obeylines\linesbyfive
Verani omnibus e meis amicis
antistans mihi milibus trecentis.
uenistine domum ad tuos penates.
fratresque unanimos. anumque matrem.
uenisti. o mihi nuntii beati.
uisam te incolumem audiamque Hiberum
narrantem loca facta nationes
ut mos est tuus. applicansque collum
iucundum os oculosque suauiabor.
o quantum est hominum beatiorum.
quid me laetius est beatiusue.
}

\beginsection X. ad Varum

{\poetrysize\obeylines\linesbyfive
Varus me meus ad suos amores
uisum duxerat e foro otiosum.
scortillum ut mihi tunc repente uisum est
non sane illepidum neque inuenustum.
huc ut uenimus incidere nobis
sermones uarii. in quibus. quid esset
iam Bithynia. quo modo se haberet.
ecquonam mihi profuisset aere.
respondi id quod erat. nihil neque ipsis
nec praetoribus esse nec cohorti.
cur quisquam caput unctius referret
praesertim quibus esset irrumator.
praetor nec faceret pili cohortem.
at certe tamen inquiunt. quod illic
natum dicitur esse. comparasti
ad lecticam homines. ego ut puellae
unum me facerem beatiorem
non inquam mihi tam fuit maligne
ut prouincia quod mala incidisset
non possem octo homines parare rectos.
at mi nullus erat neque hic neque illic
fractum qui ueteris pedem grabati
in collo sibi collocare posset.
hic illa ut decuit cinaediorem
quaeso inquit mihi mi Catulle paulum.
istos commoda nam uolo ad serapim
deferri. mane inquii puellae.
istud quod modo dixeram me habere.
fugit me ratio. meus sodalis.
Cinna est Gaius. is sibi parauit.
uerum utrum illius an mei quid ad me.
utor tam bene quam mihi pararim.
sed tu insulsa male et molesta uiuis.
per quam non licet esse neglegentem.
}

\beginsection XI. ad Furium et Aurelium

{\poetrysize\obeylines\linesbyfive
Furi et Aureli comites Catulli.
siue in extremos penetrabit Indos
litus ut longe resonante Eoa
tunditur unda.
siue in Hyrcanos Arabesue molles
seu Sacas sagittiferosue Parthos
siue quae septemgeminus colorat
aequora Nilus.
siue trans altas gradietur Alpes
Caesaris uisens monumenta magni
Gallicum Rhenum horribilesque ulti
mosque Britannos.
omnia haec quaecumque feret uoluntas
caelitum temptare simul parati.
pauca nuntiate meae puellae
non bona dicta.
cum suis uiuat ualeatque moechis
quos simul complexa tenet trecentos
nullum amans uere sed identidem omnium
ilia rumpens.
nec meum respectet ut ante amorem.
qui illius culpa cecidit uelut prati
ultimi flos praetereunte postquam
tactus aratro est.
}

\beginsection XII. ad Matrucinum Asinium

{\poetrysize\obeylines\linesbyfive
Marrucine Asini. manu sinistra
non belle uteris in ioco atque uino.
tollis lintea neglegentiorum.
hoc salsum esse putas. fugit te inepte.
quamuis sordida res et inuenusta est.
non credis mihi. crede Pollioni
fratri. qui tua furta uel talento
mutari uelit. est enim leporum
disertus puer ac facetiarum.
quare aut hendecasyllabos trecentos
exspecta aut mihi linteum remitte.
quod me non mouet aestimatione.
uerum est mnemosynum mei sodalis.
nam sudaria Saetaba ex Hiberis
miserunt mihi muneri Fabullus
et Veranius. haec amem necesse est
ut Veraniolum meum et Fabullum.
}

\beginsection XIII. ad Fabullum

{\poetrysize\obeylines\linesbyfive
cenabis bene mi Fabulle apud me
paucis si tibi di fauent diebus.
si tecum attuleris bonam atque magnam
cenam. non sine candida puella.
et uino. et sale. et omnibus cachinnis.
haec si inquam attuleris uenuste noster
cenabis bene. nam tui Catulli
plenus sacculus est aranearum.
sed contra accipies meros amores
seu quid suauius elegantiusue est.
nam unguentum dabo quod meae puellae
donarunt Veneres Cupidinesque.
quod tu cum olfacies deos rogabis
totum ut te faciant Fabulle nasum.
}

\beginsection XIV. ad Caluum poetam

{\poetrysize\obeylines\linesbyfive
ni te plus oculis meis amarem
iucundissime Calue munere isto
odissem te odio Vatiniano.
nam quid feci ego. quidue sum locutus.
cur me tot male perderes poetis.
isti di mala multa dent clienti
qui tantum tibi misit impiorum.
quod si ut suspicor hoc nouum ac repertum
munus dat tibi Sulla litterator
non est mi male sed bene ac beate
quod non dispereunt tui labores.
di magni. horribilem et sacrum libellum
quem tu scilicet ad tuum Catullum
misti continuo ut die periret
saturnalibus optimo dierum.
non. non hoc tibi salse sic abibit.
nam si luxerit ad librariorum
curram scrinia. Caesios Aquinos
Suffenum omnia colligam uenena.
ac te his suppliciis remunerabor.
uos hinc interea ualete abite.
illuc unde malum pedem attulistis
saecli incommoda pessimi poetae.
}

\beginsection XIVb.

{\poetrysize\obeylines\linesbyfive
si qui forte mearum ineptiarum
lectores eritis. manusque uestras
non horrebitis admouere nobis.
}

\beginsection XV. ad Aurelium

{\poetrysize\obeylines\linesbyfive
commendo tibi me ac meos amores
Aureli. ueniam peto pudentem.
ut si quicquam animo tuo cupisti
quem castum expeteres et integellum
conserues puerum mihi pudice.
non dico a populo. nihil ueremur
istos qui in platea modo huc modo illuc
in re praetereunt sua occupati.
uerum a te metuo tuoque pene
infesto pueris bonis malisque.
quem tu qua libet ut libet moueto
quantum uis ubi erit foris paratum.
hunc unum excipio ut puto pudenter.
quod si te mala mens furorque uecors
in tantam impulerit sceleste culpam
ut nostrum insidiis caput lacessas.
ah. tum te miserum malique fati.
quem attractis pedibus patente porta
percurrent raphanique mugilesque.
}

\beginsection XVI. ad Aurelium et Furium

{\poetrysize\obeylines\linesbyfive
pedicabo ego uos et irrumabo
Aureli pathice et cinaede Furi.
qui me ex uersiculis meis putastis
quod sunt molliculi parum pudicum.
nam castum esse decet pium poetam
ipsum. uersiculos nihil necesse est.
qui tum denique habent salem ac leporem.
si sint molliculi ac parum pudici.
et quod pruriat incitare possint.
non dico pueris sed his pilosos
qui duros nequeunt mouere lumbos.
uos quod milia multa basiorum
legistis male me marem putatis.
pedicabo ego uos et irrumabo.
}

\beginsection XVII.

{\poetrysize\obeylines\linesbyfive
o Colonia. quae cupis ponte ludere longo.
et salire paratum habes. sed uereris inepta
crura ponticuli axulis stantis in rediuiuis
ne supinus eat. cauaque in palude recumbat.
sic tibi bonus ex tua pons libidine fiat
in quo uel Salisubsali sacra suscipiantur.
munus hoc mihi maximi da Colonia risus.
quendam municipem meum de tuo uolo ponte
ire praecipitem in lutum per caputque pedesque.
uerum totius ut lacus putidaeque paludis
liuidissima maximeque est profunda uorago.
insulsissimus est homo. nec sapit pueri instar
bimuli tremula patris dormientis in ulna.
cui cum sit uiridissimo nupta flore puella.
et puella tenellulo delicatior haedo
asseruanda nigerrimis diligentius uuis.
ludere hanc sinit ut libet. nec pili facit uni.
nec se subleuat ex sua parte. sed uelut alnus
in fossa Liguri iacet suppernata securi.
tantundem omnia sentiens quam si nulla sit usquam.
talis iste meus stupor. nil uidet. nihil audit.
ipse qui sit. utrum sit an non sit. id quoque nescit.
nunc eum uolo de tuo ponte mittere pronum
si pote stolidum repente excitare ueternum.
et supinum animum in graui derelinquere caeno
ferream ut soleam tenaci in uoragine mula.
}

\beginsection XXI. ad Aurelium

{\poetrysize\obeylines\linesbyfive
Aureli. pater esuritionum.
non harum modo sed quot aut fuerunt
aut sunt aut aliis erunt in annis.
pedicare cupis meos amores.
nec clam. nam simul es. iocaris una.
haerens ad latus omnia experiris.
frustra. nam insidias mihi instruentem
tangam te prior irrumatione.
atque si faceres satur tacerem.
nunc ipsum id doleo. quod esurire
mellitus puer et sitire discet.
quare desine. dum licet pudico.
ne finem facias sed irrumatus.
}

\beginsection XXII. ad Varum

{\poetrysize\obeylines\linesbyfive
Suffenus iste Vare quem probe nosti
homo est uenustus et dicax et urbanus.
idemque longe plurimos facit uersus.
puto esse ego illi milia aut decem aut plura
perscripta. nec sic ut fit in palimpsesto
relata. cartae regiae. noui libri.
noui umbilici. lora rubra membranae.
derecta plumbo. et pumice omnia aequata.
haec cum legas tu bellus ille et urbanus
Suffenus unus caprimulgus aut fossor
rursus uidetur tantum abhorret ac mutat.
hoc quid putemus esse. qui modo scurra
aut siquid hac re tritius uidebatur
idem infaceto est infacetior rure
simul poemata attigit. neque idem umquam
aeque est beatus ac poema. cum scribit
tam gaudet in se. tamque se ipse miratur.
nimirum idem omnes fallimur. neque est quisquam
quem non in aliqua re uidere Suffenum
possis. suus cuique attributus est error.
sed non uidemus manticae quod in tergo est.
}

\beginsection XXIII. ad Furium

{\poetrysize\obeylines\linesbyfive
Furi. cui neque seruus est neque arca
nec cimex neque araneus neque ignis.
uerum est et pater et nouerca quorum
dentes uel silicem comesse possunt.
est pulcre tibi cum tuo parente
et cum coniuge lignea parentis.
nec mirum. bene nam ualetis omnes.
pulcre concoquitis. nihil timetis.
non incendia. non graues ruinas.
non facta impia. non dolos ueneni.
non casus alios periculorum.
atque corpora sicciora cornu
aut siquid magis aridum est habetis
sole et frigore et esuritione.
quare non tibi sit bene ac beate.
a te sudor abest. abest saliua
mucusue et mala pituita nasi.
hanc ad munditiem adde mundiorem.
quod culus tibi purior salillo est.
nec toto decies cacas in anno.
atque id durius est faba. et lapillis.
quid tu si manibus teras fricesque
non umquam digitum inquinare posses.
haec tu commoda tam beata Furi
noli spernere. nec putare parui.
et sestertia quae soles precari
centum desine. nam sat es beatus.
}

\beginsection XXIV. ad Iuuentium

{\poetrysize\obeylines\linesbyfive
o qui flosculus es Iuuentiorum.
non horum modo sed quot aut fuerunt
aut posthac aliis erunt in annis.
mallem diuitias Midae dedisses
isti cui neque seruus est neque arca
quam sic te sineres ab illo amari.
qui. non est homo bellus inquies. est.
sed bello huic neque seruus est neque arca.
hoc tu quam libet abice eleuaque.
nec seruum tamen ille habet neque arcam.
}

\beginsection XXV. ad Tallum

{\poetrysize\obeylines\linesbyfive
cinaede Thalle. mollior cuniculi capillo.
uel anseris medullula. uel imula oricilla.
uel pene languido senis. situque araneoso.
idemque Thalle. turbida rapacior procella
cum diua mulier aries ostendit oscitantes.
remitte pallium mihi meum quod inuolasti
sudariumque Saetabum catagraphosque Thynos
inepte quae palam soles habere tamquam auita
quae nunc tuis ab unguibus reglutina et remitte
ne laneum latusculum manusque mollicellas
inusta turpiter tibi flagella conscribillent.
et insolenter aestues uelut minuta magno
deprensa nauis in mari uesaniente uento.
}

\beginsection XXVI. ad Furium

{\poetrysize\obeylines\linesbyfive
Furi. uillula nostra non ad Austri
flatus opposita est neque ad Fauoni
nec saeui Boreae aut Apheliotae.
uerum ad milia quindecim et ducentos.
o uentum horribilem atque pestilentem.
}

\beginsection XXVII. ad pincernam suum

{\poetrysize\obeylines\linesbyfive
minister uetuli puer Falerni
inger mi calices amariores
ut lex Postumiae iubet magistrae
ebriosa acina ebriosioris.
at uos quo lubet hinc abite lymphae
uini pernicies et ad seueros
migrate. hic merus est Thyonianus.
}

\beginsection XXVIII. ad Verannium et Fabullum

{\poetrysize\obeylines\linesbyfive
Pisonis comites. cohors inanis.
aptis sarcinulis et expeditis.
Verani optime tuque mi Fabulle.
quid rerum geritis. satisne cum isto
uappa frigoraque et famem tulistis.
ecquidnam in tabulis patet lucelli
expensum. ut mihi qui meum secutus
praetorem refero datum lucello.
o Memmi. bene me ac diu supinum
tota ista trabe lentus irrumasti.
sed quantum uideo pari fuistis
casu. nam nihilo minore uerpa
farti estis. pete nobiles amicos.
at uobis mala multa di deaeque
dent opprobria Romuli Remique.
}

\beginsection XXIX. in Romulum cathamitum

{\poetrysize\obeylines\linesbyfive
quis hoc potest uidere. quis potest pati.
nisi impudicus et uorax et aleo.
Mamurram habere quod Comata Gallia
habebat uncti et ultima Britannia.
cinaede Romule. haec uidebis. et feres.
et ille nunc superbus et superfluens
perambulabit omnium cubilia
ut albulus columbus aut Adoneus.
cinaede Romule. haec uidebis. et feres.
es impudicus et uorax et aleo.
eone nomine imperator unice
fuisti in ultima occidentis insula
ut ista uostra diffututa mentula
ducenties comesset aut trecenties.
quid est alid. sinistra liberalitas.
parum expatrauit. an parum elluatus est.
paterna prima lancinata sunt bona.
secunda praeda pontica. inde tertia
Hibera quam scit amnis aurifer Tagus.
nunc Galliae timetur et Britanniae.
quid hunc malum fouetis. aut quid hic potest.
nisi uncta deuorare patrimonia.
eone nomine urbis o piissime
socer generque perdidistis omnia.
}

\beginsection XXX. ad Alphenum

{\poetrysize\obeylines\linesbyfive
Alfene. immemor atque unanimis false sodalibus.
iam te nil miseret dure tui dulcis amiculi.
iam me prodere iam non dubitas fallere perfide.
nec facta impia fallacum hominum caelicolis placent.
quae tu neglegis. ac me miserum deseris in malis.
eheu. quid faciant dic homines. cuiue habeant fidem.
certe tute iubebas animam tradere inique me
inducens in amorem quasi tuta omnia mi forent.
idem nunc retrahis te. ac tua dicta omnia factaque
uentos irrita ferre ac nebulas aereas sinis.
si tu oblitus es at dei meminerunt. meminit Fides.
quae te ut paeniteat postmodo facti faciet tui.
}

\beginsection XXXI. ad Sirmium insulam

{\poetrysize\obeylines\linesbyfive
paene insularum Sirmio insularumque
ocelle quascumque in liquentibus stagnis
marique uasto fert uterque Neptunus.
quam te libenter quamque laetus inuiso.
uix mi ipse credens Thyniam atque Bithynos
liquisse campos me et uidere te in tuto.
o quid solutis est beatius curis.
cum mens onus reponit. ac peregrino
labore fessi uenimus larem ad nostrum.
desideratoque acquiescimus lecto.
hoc est quod unum est pro laboribus tantis.
salue o uenusta Sirmio. atque ero gaude.
gaudete uosque o Lydiae lacus undae.
ridete quidquid est domi cachinnorum.
}

\beginsection XXXII. ad Ipsicillam

{\poetrysize\obeylines\linesbyfive
amabo mea dulcis Ipsitilla.
meae deliciae. mei lepores.
iube ad te ueniam meridiatum.
et si iusseris illud adiuuato
ne quis liminis obseret tabellam.
neu tibi lubeat foras abire.
sed domi maneas. paresque nobis
nouem continuas fututiones.
uerum si quid ages statim iubeto.
nam pransus iaceo et satur supinus.
pertundo tunicamque palliumque.
}

\beginsection XXXIII. ad Vibennios

{\poetrysize\obeylines\linesbyfive
o furum optime balneariorum.
Vibenni pater et cinaede fili.
nam dextra pater inquinatiore.
culo filius est uoraciore.
cur non exilium malasque in oras
itis. quandoquidem patris rapinae
notae sunt populo et nates pilosas.
fili non potes asse uenditare.
}

\beginsection XXXIV. carmen Diane

{\poetrysize\obeylines\linesbyfive
Dianae sumus in fide
puellae et pueri integri.
Dianam pueri integri
puellaeque canamus.
o Latonia maximi
magna progenies Iouis
quam mater prope Deliam
deposiuit oliuam.
montium domina ut fores
siluarumque uirentium
saltuumque reconditorum
amniumque sonantum.
tu Lucina dolentibus
Iuno dicta puerperis.
tu potens Triuia et notho es
dicta lumine Luna.
tu cursu dea menstruo
metiens iter annuum
rustica agricolae bonis
tecta frugibus exples.
sis quocumque tibi placet
sancta nomine. Romulique
antique ut solita es bona
sospites ope gentem.
}

\beginsection XXXV. ad Caecilium iubet libello loqui

{\poetrysize\obeylines\linesbyfive
poetae tenero meo sodali
uelim Caecilio papyre dicas
Veronam ueniat Noui relinquens
Comi moenia Lariumque litus.
nam quasdam uolo cogitationes
amici accipiat sui meique.
quare si sapiet uiam uorabit.
quamuis candida milies puella
euntem reuocet. manusque collo
ambas iniciens roget morari.
quae nunc si mihi uera nuntiantur
illum deperit impotente amore.
nam quo tempore legit incohatam
Dindymi dominam ex eo misellae
ignes interiorem edunt medullam.
ignosco tibi sapphica puella
Musa doctior. est enim uenuste
Magna Caecilii incohata Mater.
}

\beginsection XXXVI. ad Lusi cacatam

{\poetrysize\obeylines\linesbyfive
annales Volusi. cacata carta.
uotum soluite pro mea puella.
nam sanctae Veneri Cupidinique
uouit si sibi restitutus essem
desissemque truces uibrare iambos
electissima pessimi poetae
scripta tardipedi deo daturam
infelicibus ustulanda lignis.
et haec pessima se puella uidit
iocose lepide uouere diuis.
nunc o caeruleo creata ponto.
quae sanctum Idalium chutrosque apertos.
quaeque Ancona Cnidumque harundinosam.
colis quaeque Amathunta. quaeque Golgos.
quaeque Durrachium Hadriae tabernam.
acceptum face redditumque uotum
si non inlepidum neque inuenustum est.
at uos interea uenite in ignem.
pleni ruris et infacetiarum.
annales Volusi. cacata carta.
}

\beginsection XXXVII. ad contubernales et Egnatium

{\poetrysize\obeylines\linesbyfive
salax taberna. uosque contubernales.
a pilleatis nona fratribus pila.
solis putatis esse mentulas uobis.
solis licere quidquid est puellarum
confutuere. et putare ceteros hircos.
an continenter quod sedetis insulsi
centum an ducenti non putatis ausurum
me una ducentos irrumare sessores.
atqui putate. namque totius uobis
frontem tabernae sorpionibus scribam.
puella nam mi quae meo sinu fugit.
amata tantum quantum amabitur nulla.
pro qua mihi sunt magna bella pugnata.
consedit istic. hanc boni beatique
omnes amatis. et quidem quod indignum est
omnes pusilli et semitarii moechi.
tu praeter omnes une de capillatis
cuniculosae Celtiberiae. fili
Egnati. opaca quem bonum facit barba.
et dens Hibera defricatus urina.
}

\beginsection XXXVIII. ad Cornificium

{\poetrysize\obeylines\linesbyfive
male est Cornifici tuo Catullo.
male est me hercule et est laboriose.
et magis magis in dies et horas.
quem tu quod minimum facillimumque est
qua solatus es allocutione.
irascor tibi. sic meos amores.
paulum quid libet allocutionis.
maestius lacrimis Simonideis.
}

\beginsection XXXIX. ad Egnatium

{\poetrysize\obeylines\linesbyfive
Egnatius quod candidos habet dentes
renidet usque quaque. si ad rei uentum est
subsellium cum orator excitat fletum
renidet ille. si ad pii rogum fili
lugetur orba cum flet unicum mater
renidet ille. quidquid est. ubicumque est.
quodcumque agit. renidet. hunc habet morbum
neque elegantem ut arbitror neque urbanum.
quare monendum est te mihi bone Egnati.
si urbanus esses. aut Sabinus. aut Tiburs.
aut pinguis Vmber. aut obesus Etruscus.
aut Lanuuinus ater atque dentatus.
aut Transpadanus ut meos quoque attingam.
aut qui libet qui puriter lauit dentes.
tamen renidere usque quaque te nollem.
nam risu inepto res ineptior nulla est.
nunc Celtiber es. Celtiberia in terra
quod quisque minxit hoc sibi solet mane
dentem atque russam defricare gingiuam.
ut quo iste uester expolitior dens est
hoc te amplius bibisse praedicet loti.
}

\beginsection XL. ad Rauidum

{\poetrysize\obeylines\linesbyfive
quaenam te mala mens miselle Rauide
agit praecipitem in meos iambos.
quis deus tibi non bene aduocatus
uecordem parat excitare rixam.
an ut peruenias in ora uulgi.
quid uis. qualibet esse notus optas.
eris quandoquidem meos amores
cum longa uoluisti amare poena.
}

\beginsection XLI. ad Ameanam

{\poetrysize\obeylines\linesbyfive
Ameana puella defututa
tota milia me decem poposcit.
ista turpiculo puella naso.
decoctoris amica Formiana.
propinqui quibus est puella curae.
amicos medicosque conuocate.
non est sana puella. nec rogare
qualis sit solet aes imaginosum.
}

\beginsection XLII. ad hendecasyllabos

{\poetrysize\obeylines\linesbyfive
adeste hendecasyllabi. quot estis
omnes. undique quotquot estis omnes.
iocum me putat esse moecha turpis.
et negat mihi nostra reddituram
pugillaria si pati potestis.
persequamur eam. et reflagitemus.
quae sit quaeritis. illa quam uidetis
turpe incedere mimice ac moleste
ridentem catuli ore Gallicani.
circumsistite eam. et reflagitate.
moecha putida. redde codicillos.
redde putida moecha codicillos.
non assis facis. o lutum. lupanar.
aut si perditius potest quid esse.
sed non est tamen hoc satis putandum
quod si non aliud potest ruborem
ferreo canis exprimamus ore.
conclamate iterum altiore uoce.
moecha putide. redde codicillos.
redde putida moecha codicillos.
sed nil proficimus. nihil mouetur.
mutanda est ratio modusque uobis
siquid proficere amplius potestis.
pudica et proba. redde codicillos.
}

\beginsection XLIII. ad Ameanam

{\poetrysize\obeylines\linesbyfive
salue nec minimo puella naso
nec bello pede nec nigris ocellis
nec longis digitis nec ore sicco
nec sane nimis elegante lingua.
decoctoris amica Formiani.
ten prouincia narrat esse bellam.
tecum Lesbia nostra comparatur.
o saeclum insapiens et infacetum.
}

\beginsection XLIV. ad fundum

{\poetrysize\obeylines\linesbyfive
o funde noster seu Sabine seu Tiburs.
nam te esse tiburtem autumant quibus non est
cordi Catullum laedere. at quibus cordi est
quouis Sabinum pignore esse contendunt.
sed seu Sabine siue uerius Tiburs.
fui libenter in tua suburbana
uilla. malamque pectore exspui tussim.
non inmerenti quam mihi meus uenter
dum sumptuosas appeto dedit cenas.
nam Sestianus dum uolo esse conuiua
orationem in Antium petitorem.
plenam ueneni et pestilentiae legi.
hic me grauedo frigora et frequens tussis
quassauit usque dum in tuum sinum fugi
et me recuraui otioque et urtica.
quare refectus maximas tibi grates
ago meum quod non es ulta peccatum.
nec deprecor iam si nefaria scripta
Sesti recepso quin grauedinem et tussim
non mi sed ipsi Sestio ferat frigus.
qui tunc uocat me cum malum librum legi.
}

\beginsection XLV. ad Septimium

{\poetrysize\obeylines\linesbyfive
Acmen Septimius suos amores
tenens in gremio mea inquit Acme.
ni te perdite amo atque amare porro
omnes sum assidue paratus annos
quantum qui pote plurimum perire
solus in Libya Indiaque tosta
caesio ueniam obuius leoni.
hoc ut dixit Amor sinistra ut ante
dextra sternuit approbationem.
at Acme leuiter caput reflectens
et dulcis pueri ebrios ocellos
illo purpureo ore suauiata est.
sic inquit mea uita. Septimille.
huic uni domino usque seruiamus
ut multo mihi maior acriorque
ignis mollibus ardet in medullis.
hoc ut dixit Amor sinistra ut ante
dextra sternuit approbationem.
nunc ab auspicio bono profecti
mutuis animis amant amantur.
unam Septimius misellus Acmen
mauult quam Syrias Britanniasque.
uno in Septimio fidelis Acme
facit delicias libidinisque.
quis ullos homines beatiores
uidit. quis Venerem auspicatiorem.
}

\beginsection XLVI.

{\poetrysize\obeylines\linesbyfive
iam uer egelidos refert tepores.
iam caeli furor aequinoctialis
iucundis Zephyri silescit auris.
linquantur Phrygii Catulle campi
Nicaeaeque ager uber aestuosae.
ad claras Asiae uolemus urbes.
iam mens praetrepidans auet uagari.
iam laeti studio pedes uigescunt.
o dulces comitum ualete coetus.
longe quos simul a domo profectos
diuersae uarie uiae reportant.
}

\beginsection XLVII. ad Porcium et Socrationem

{\poetrysize\obeylines\linesbyfive
Porci et Socration. duae sinistrae
Pisonis. scabies famesque mundi.
uos Veraniolo meo et Fabullo
uerpus praeposuit Priapus ille.
uos conuiuia lauta sumptuose
de die facitis. mei sodales
quaerunt in triuio uocationes.
}

\beginsection XLVIII. ad Iuuentium

{\poetrysize\obeylines\linesbyfive
mellitos oculos tuos Iuuenti
siquis me sinat usque basiare
usque ad milia basiem trecenta.
nec mi umquam uidear satur futurus.
non si densior aridis aristis
sit nostrae seges osculationis.
}

\beginsection IL. ad Marcum Tullium Ciceronem

{\poetrysize\obeylines\linesbyfive
disertissime Romuli nepotum.
quot sunt. quotque fuere. Marce Tulli.
quotque post aliis erunt in annis.
gratias tibi maximas Catullus
agit pessimus omnium poeta.
tanto pessimus omnium poeta
quanto tu optimus omnium patronus.
}

\beginsection L. ad Lucinium

{\poetrysize\obeylines\linesbyfive
hesterno Licini die otiosi
multum lusimus in meis tabellis
ut conuenerat esse delicatos.
scribens uersiculos uterque nostrum
ludebat numero modo hoc modo illoc
reddens mutua per iocum atque uinum.
atque illinc abii tuo lepore
incensus Licini facetiisque.
ut nec me miserum cibus iuuaret.
nec somnus tegeret quiete ocellos.
sed toto indomitus furore lecto
uersarer cupiens uidere lucem
ut tecum loquerer. simulque ut essem.
at defessa labore membra postquam
semimortua lectulo iacebant
hoc iucunde tibi poema feci
ex quo perspiceres meum dolorem.
nunc audax caue sis. precesque nostras
oramus caue despuas ocelle
ne poenas Nemesis reposcat a te.
est uehemens dea. laedere hanc caueto.
}

\beginsection LI. ad Lesbiam

{\poetrysize\obeylines\linesbyfive
ille mi par esse deo uidetur.
ille si fas est superare diuos.
qui sedens aduersus identidem te
spectat et audit.
dulce ridentem misero quod omnes
eripit sensus mihi. nam simul te
Lesbia aspexi nihil est super mi
uocis in ore.
lingua sed torpet. tenuis sub artus
flamma demanat. sonitu suopte
tintinant aures. gemina et teguntur
lumina nocte.
otium Catulle tibi molestum est.
otio exsultas. nimiumque gestis.
otium et reges prius et beatas
perdidit urbes.
}

\beginsection LII. in Nouium

{\poetrysize\obeylines\linesbyfive
quid est Catulle. quid moraris emori.
sella in curuli struma Nonius sedet.
per consulatum peierat Vatinius.
quid est Catulle. quid moraris emori.
}

\beginsection LIII. ad Gaium Licinium Caluum

{\poetrysize\obeylines\linesbyfive
risi nescio quem modo e corona.
qui cum mirifice Vatiniana
meus crimina Caluus explicasset
admirans ait haec manusque tollens.
di magni. salaputium disertum.
}

\beginsection LIV. de Octonis capite

{\poetrysize\obeylines\linesbyfive
Othonis caput oppido est pusillum.
eri rustice semilauta crura.
subtile et leue peditum Libonis.
si non omnia displicere uellem
tibi et Sufficio seni recocto.
irascere iterum meis iambis
inmerentibus unice imperator.
}

\beginsection LV. ad Camerium

{\poetrysize\obeylines\linesbyfive
oramus si forte non molestum est
demonstres ubi sint tuae tenebrae.
te in Campo quaesiuimus minore.
te in Circo. te in omnibus libellis.
te in templo summi Iouis sacrato.
in Magni simul ambulatione
femellas omnes amice prehendi
quas uultu uidi tamen sereno.
ah. uel te sic ipse flagitabam.
Camerium mihi pessimae puellae.
quaedam inquit nudum reclude pectus
en. hic in roseis latet papillis.
sed te iam ferre Herculi labos est.
tanto ten fastu negas amice.
dic nobis ubi sis futurus. ede.
audacter committe. crede luci.
nunc te lacteolae tenent puellae.
si linguam clausa tenes in ore
fructus proicies amoris omnes.
uerbosa gaudet Venus loquella.
uel si uis licet obseres palatum
dum uestri sim particeps amoris.
}

\beginsection LVI. ad Catonem

{\poetrysize\obeylines\linesbyfive
o rem ridiculam Cato et iocosam
dignamque auribus et tuo cachinno.
ride quidquid amas Cato Catullum.
res est ridicula et nimis iocosa.
deprehendi modo pupulum puellae
trusantem. hunc ego si placet dionae
protelo rigido meo cecidi.
}

\beginsection LVII. ad Gaium Iulium Caesarem

{\poetrysize\obeylines\linesbyfive
pulcre conuenit improbis cinaedis.
Mamurrae pathicoque Caesarique.
nec mirum. maculae pares utrisque.
urbana altera. et illa Formiana.
impressae resident. nec eluentur.
morbosi pariter. gemelli utrique.
uno in lecticulo erudituli ambo.
non hic quam ille magis uorax adulter.
riuales socii puellularum.
pulcre conuenit improbis cinaedis.
}

\beginsection LVIII. ad Marcum Caelium Rufum

{\poetrysize\obeylines\linesbyfive
Caeli. Lesbia nostra. Lesbia illa.
illa Lesbia quam Catullus unam
plus quam se atque suos amauit omnes
nunc in quadruuiis et angiportis
glubit magnanimi Remi nepotes.
}

\beginsection LVIIIb. ad Camerium

{\poetrysize\obeylines\linesbyfive
non custos si fingar ille Cretum.
non si Pegaseo ferar uolatu.
non Ladas ego. pinnipesue Perseus.
non Rhesi niueae citaeque bigae.
adde huc plumipedas uolatilesque.
uentorumque simul require cursum.
quos iunctos Cameri mihi dicares.
defessus tamen omnibus medullis
et multis languoribus peresus
essem te mihi amice quaeritando.
}

\beginsection LIX. in Rufum

{\poetrysize\obeylines\linesbyfive
bononiensis Rufa Rufulum fellat
uxor meneni. saepe quam in sepulcretis
uidistis ipso rapere de rogo cenam.
cum deuolutum ex igne prosequens panem
ab semiraso tunderetur ustore.
}

\beginsection LX.

{\poetrysize\obeylines\linesbyfive
num te leaena montibus Libystinis
aut Scylla latrans infima inguinum parte
tam mente dura procreauit ac taetra
ut supplicis uocem in nouissimo casu
contemptam haberes a nimis fero corde.
}

\beginsection LXI. epythalamius Iunie et Mallii

{\poetrysize\obeylines\linesbyfive
collis o Heliconii
cultor. uraniae genus.
qui rapis teneram ad uirum
uirginem. o Hymenaee Hymen.
o Hymen Hymenaee.
cinge tempora floribus
suaue olentis amaraci.
flammeum cape laetus. huc
huc ueni niueo gerens
luteum pede soccum.
excitusque hilari die
nuptialia concinens
uoce carmina tinnula
pelle humum pedibus. manu
pineam quate taedam.
namque Iunia Manlio
qualis Idalium colens
uenit ad Phrygium Venus
iudicem bona cum bona
nubet alite uirgo.
floridis uelut enitens
myrtus Asia ramulis
quos Hamadryades deae
ludicrum sibi roscido
nutriunt umore.
quare age huc aditum ferens.
perge linquere Thespiae
rupis Aonios specus
nympha quos super irrigat
frigerans Aganippe.
ac domum dominam uoca
coniugis cupidam noui
mentem amore reuinciens
ut tenax hedera huc et huc
arborem implicat errans.
uosque item simul integrae
uirgines quibus aduenit
par dies. agite. in modum
dicite o Hymenaee Hymen.
o Hymen Hymenaee.
ut libentius audiens
se citarier ad suum
munus. huc aditum ferat
dux bonae Veneris. boni
coniugator amoris.
quis deus magis est ama
tis petendus amantibus.
quem colent homines magis
caelitum. o Hymenaee Hymen.
o Hymen Hymenaee.
te suis tremulus parens
inuocat. tibi uirgines
zonula soluunt sinus.
te timens cupida nouus
captat aure maritus.
tu fero iuueni in manus
floridam ipse puellulam
dedis a gremio suae
matris. o Hymenaee Hymen.
o Hymen Hymenaee.
nil potest sine te Venus
fama quod bona comprobet
commodi capere. at potest
te uolente. quis huic deo
compararier ausit.
nulla quit sine te domus
liberos dare nec parens
stirpe nitier. ac potest
te uolente. quis huic deo
compararier ausit.
quae tuis careat sacris
non queat dare praesides
terra finibus. at queat
te uolente. quis huic deo
compararier ausit.
claustra pandite ianuae.
uirgo adest. uiden ut faces
splendidas quatiunt comas.
sed moraris. abit dies.
prodeas noua nupta.
/  /  /  /  /  /  /  /  /
/  /  /  /  /  /  /  /  /
tardet ingenuus pudor.
quem tamen magis audiens
flet quod ire necesse est.
flere desine. non tibi Au
runculeia periculum est
ne qua femina pulcrior
clarum ab Oceano diem
uiderit uenientem.
talis in uario solet
diuitis domini hortulo
stare flos hyacinthinus.
sed moraris. abit dies.
prodeas noua nupta.
prodeas noua nupta. si
iam uidetur et audias
nostra uerba. uiden faces
aureas quatiunt comas.
prodeas noua nupta.
non tuus leuis in mala
deditus uir adultera
probra turpia persequens
a tuis teneris uolet
secubare papillis.
lenta sed uelut adsitas
uitis implicat arbores
implicabitur in tuum
complexum. sed abit dies.
prodeas noua nupta.
o cubile quod omnibus
/  /  /  /  /  /  /  /  /
/  /  /  /  /  /  /  /  /
/  /  /  /  /  /  /  /  /
candido pede lecti.
quae tuo ueniunt ero.
quanta gaudia quae uaga
nocte quae medio die
gaudeat. sed abit dies.
prodeas noua nupta.
tollite o pueri faces.
flammeum uideo uenire.
ite. concinite in modum
io Hymen Hymenaee. io.
io Hymen Hymenaee.
ne diu taceat procax
Fescennina iocatio.
nec nuces pueris neget
desertum domini audiens
concubinus amorem.
da nuces pueris iners
concubine. satis diu
lusisti nucibus. libet
iam seruire Talasio.
concubine nuces da.
sordebant tibi uillicae
concubine hodie atque heri.
nunc tuum cinerarius
tondet os. miser. ah miser
concubine. nuces da.
diceris male te a tuis
unguentate glabris marite
abstinere. sed abstine.
io Hymen Hymenaee. io.
io Hymen Hymenaee.
scimus haec tibi quae licent
sola cognita. sed marito
ista non eadem licent.
io Hymen Hymenaee. io.
io Hymen Hymenaee.
nupta. tu quoque quae tuus
uir petet caue ne neges
ni petitum aliunde eat.
io Hymen Hymenaee. io.
io Hymen Hymenaee.
en. tibi domus ut potens
et beata uiri tui.
quae tibi sine seruiat.
io Hymen Hymenaee. io.
io Hymen Hymenaee.
usque dum tremulum mouens
cana tempus anilitas
omnia omnibus annuit.
io Hymen Hymenaee. io.
io Hymen Hymenaee.
transfer omine cum bono
limen aureolos pedes.
rasilemque subi forem.
io Hymen Hymenaee. io.
io Hymen Hymenaee.
aspice unus ut accubans
uir tuus Tyrio in toro
totus immineat tibi.
io Hymen Hymenaee. io.
io Hymen Hymenaee.
illi non minus ac tibi
pectore uritur intimo
flamma sed penite magis.
io Hymen Hymenaee. io.
io Hymen Hymenaee.
mitte brachiolum teres
praetextate puellulae.
iam cubile adeat uiri.
io Hymen Hymenaee. io.
io Hymen Hymenaee.
uos bonae senibus uiris
cognitae bene feminae
collocate puellulam.
io Hymen Hymenaee. io.
io Hymen Hymenaee.
iam licet uenias marite.
uxor in thalamo tibi est
ore floridulo nitens
alba parthenice uelut
luteumue papauer.
at marite ita me iuuent
caelites nihilo minus
pulcer es neque te Venus
neglegit. sed abit dies.
perge ne remorare.
non diu remoratus es.
iam uenis. bona te Venus
iuuerit quoniam palam
quae cupis cupis. et bonum
non abscondis amorem.
ille pulueris Africi
siderumque micantium
subducat numerum prius
qui uostri numerare uult
multa milia ludi.
ludite ut lubet. et breui
liberos date. non decet
tam uetus sine liberis
nomen esse sed indidem
semper ingenerari.
Torquatus uolo paruulus
matris e gremio suae
porrigens teneras manus
dulce rideat ad patrem
semihiante labello.
sit suo similis patri
Manlio. et facile insciis
noscitetur ab omnibus.
et pudicitiam suae
matris indicet ore.
talis illius a bona
matre laus genus approbet
qualis unica ab optima
matre Telemacho manet
fama Penelopaeo.
claudite ostia uirgines.
lusimus satis. at boni
coniuges bene uiuite. et
munere assiduo ualentem
exercete iuuentam.
}

\beginsection LXII. exametrum carmen nuptiale

{\poetrysize\obeylines\linesbyfive
uesper adest iuuenes. consurgite. Vesper Olympo
exspectata diu uix tandem lumina tollit.
surgere iam tempus. iam pingues linquere mensas.
iam ueniet uirgo. iam dicetur Hymenaeus.
Hymen o Hymenaee. Hymen ades o Hymenaee.
cernitis innuptae iuuenes. consurgite contra.
nimirum Oetaeos ostendit Noctifer ignes.
sic certe est. uiden ut perniciter exsiluerunt.
non temere exsiluere. canent quod uisere par est.
Hymen o Hymenaee. Hymen ades o Hymenaee.
non facilis nobis aequales palma parata est.
aspicite innuptae secum ut meditata requirunt.
non frustra meditantur. habent memorabile quod sit.
nec mirum. penitus quae tota mente laborant.
nos alio mentes alio diuisimus aures.
iure igitur uincemur. amat uictoria curam.
quare nunc animos saltem committite uestros.
dicere iam incipient. iam respondere decebit.
Hymen o Hymenaee. Hymen ades o Hymenaee.
Hespere. qui caelo fertur crudelior ignis.
qui natam possis complexu auellere matris.
complexu matris retinentem auellere natam.
et iuueni ardenti castam donare puellam.
quid faciunt hostes capta crudelius urbe.
Hymen o Hymenaee. Hymen ades o Hymenaee.
Hespere. qui caelo lucet iucundior ignis.
qui desponsa tua firmes conubia flamma
quae pepigere uiri pepigerunt ante parentes
nec iunxere prius quam se tuus extulit ardor.
quid datur a diuis felici optatius hora.
Hymen o Hymenaee. Hymen ades o Hymenaee.
Hesperus e nobis aequales abstulit unam.
Hymen o Hymenaee. Hymen ades o Hymenaee.
/  /  /  /  /  /  /  /  /  /  /  /  /  /  /  /  /  /
namque tuo aduentu uigilat custodia semper.
nocte latent fures quos idem saepe reuertens
Hespere mutato comprendis nomine Eoo.
at lubet innuptis ficto te carpere questu.
quid tum si carpunt tacita quem mente requirunt.
Hymen o Hymenaee. Hymen ades o Hymenaee.
ut flos in saeptis secretus nascitur hortis.
ignotus pecori. nullo contusus aratro.
quem mulcent aurae. firmat Sol. educat imber.
multi illum pueri multae optauere puellae.
idem cum tenui carptus defloruit ungui
nulli illum pueri nullae optauere puellae.
sic uirgo dum intacta manet dum cara suis est.
cum castum amisit polluto corpore florem
nec pueris iucunda manet nec cara puellis.
Hymen o Hymenaee. Hymen ades o Hymenaee.
ut uidua in nudo uitis quae nascitur aruo
numquam se extollit. numquam mitem educat uuam.
sed tenerum prono deflectens pondere corpus
iam iam contingit summum radice flagellum.
hanc nulli agricolae nulli coluere iuuenci.
at si forte eadem est ulmo coniuncta marito
multi illam agricolae multi coluere iuuenci.
sic uirgo dum intacta manet dum inculta senescit.
cum par conubium maturo tempore adepta est
cara uiro magis et minus est inuisa parenti.
et tu ne pugna cum tali coniuge uirgo.
non aequum est pugnare pater cui tradidit ipse.
ipse pater cum matre quibus parere necesse est.
uirginitas non tota tua. est ex parte parentum est.
tertia pars patri est. pars est data tertia matri.
tertia sola tua est. noli pugnare duobus
qui genero suo iura simul cum dote dederunt.
Hymen o Hymenaee. Hymen ades o Hymenaee.
}

\beginsection LXIII. de Berecinthia et Athi

{\poetrysize\obeylines\linesbyfive
super alta uectus Attis celeri rate maria
Phrygium ut nemus citato cupide pede tetigit
adiitque opaca siluis redimita loca deae
stimulatus ibi furenti rabie uagus animis
deuellit ili acuto sibi pondera silice.
itaque ut relicta sensit sibi membra sine uiro
etiam recente terrae sola sanguine maculans
niueis citata cepit manibus leue typanum.
typanum. tubam. Cybebes tua mater initia.
quatiensque terga tauri teneris caua digitis
canere haec suis adorta est tremebunda comitibus.
agite. ite ad alta Gallae Cybeles nemora simul.
simul ite Dindymenae dominae uaga pecora.
aliena quae petentes profugae loca celeri
sectam meam exsecutae duce me mihi comites
rapidum salum tulistis truculentaque pelaga.
et corpus euirastis Veneris nimio odio.
hilarate erae citatis erroribus animum.
mora tarda mente cedat. simul ite. sequimini
Phrygiam ad domum Cybebes. Phrygia ad nemora deae.
ubi cymbalum sonat uox. ubi tympana reboant.
tibicen ubi canit phryx curuo graue calamo.
ubi capita Maenades ui iaciunt hederigerae.
ubi sacra sancta acutis ululatibus agitant.
ubi sueuit illa diuae uolitare uaga cohors.
quo nos decet citatis celerare tripudiis.
simul haec comitibus Attis cecinit notha mulier
thiasus repente linguis trepidantibus ululat.
leue tympanum remugit. caua cymbala recrepant.
uiridem citus adit idam properante pede chorus.
furibunda simul anhelans uaga uadit animam agens
comitata tympano Attis per opaca nemora dux
ueluti iuuenca uitans onus indomita iugi.
rapidae ducem secuntur Gallae properipedem.
itaque ut domum Cybebes tetigere lassulae
nimio e labore somnum capiunt sine cerere.
piger his labante languore oculos sopor operit.
abit in quiete molli rabidus furor animi.
sed ubi oris aurei Sol radiantibus oculis
lustrauit aetherem album sola dura mare ferum.
pepulitque noctis umbras uegetis sonipedibus.
ibi somnus excitam Attin fugiens citus abiit.
trepidante eam recepit dea Pasithea sinu.
ita de quiete molli rapida sine rabie
simul ipsa pectore Attis sua facta recoluit.
liquidaque mente uidit sine quis ubique foret.
animo aestuante rursum reditum ad uada tetulit.
ibi maria uasta uisens lacrimantibus oculis
patriam allocuta maesta est ita uoce miseriter.
patria o. mei creatrix. patria o. mea genetrix.
ego quam miser relinquens dominos ut herifugae
famuli solent ad Idae tetuli nemora pedem
ut apud niuem et ferarum gelida stabula forem.
et earum omnia adirem furibunda latibula.
ubinam aut quibus locis te positam patria reor.
cupit ipsa pupula ad te sibi derigere aciem.
rabie fera carens dum breue tempus animus est.
egone a mea remota haec ferar in nemora domo.
patria bonis amicis genitoribus abero.
abero foro. palaestra. stadio. et gyminasiis.
miser. ah. miser. querendum est etiam atque etiam anime.
quod enim genus figurae est ego non quod habuerim.
ego mulier. ego adulescens. ego ephebus. ego puer.
ego gymnasii fui flos. ego eram decus olei.
mihi ianuae frequentes. mihi limina tepida.
mihi floridis corollis redimita domus erat
linquendum ubi esset orto mihi sole cubiculum.
ego nunc deum ministra et Cybeles famula ferar.
ego Maenas ego mei pars ego uir sterilis ero.
ego uiridis algida Idae niue amicta loca colam.
ego uitam agam sub altis Phrygiae columinibus.
ubi cerua siluicultrix. ubi aper nemoriuagus.
iam. iam dolet quod egi. iam iamque paenitet.
roseis ut huic labellis sonitus citus abiit
geminas deorum ad aures noua nuntia referens
ibi iuncta iuga resoluens Cybele leonibus
saeuumque pecoris hostem stimulans ita loquitur.
agedum inquit. age. ferox i. fac ut hunc furor agitet.
fac uti furoris ictu reditum in nemora ferat.
mea libere nimis qui fugere imperia cupit.
age. caede terga cauda. tua uerbera patere.
face cuncta mugienti fremitu loca retonent.
rutilam ferox torosa ceruice quate iubam.
ait haec minax Cybebe. religatque iuga manu.
ferus ipse sese adhortans rapidum incitat animo.
uadit. fremit. refringit uirgulta pede uago.
at ubi umida albicantis loca litoris adiit.
teneramque uidit Attin prope marmora pelagi.
facit impetum. illa demens fugit in nemora fera.
ibi semper omne uitae spatium famula fuit.
dea. magna dea. Cybebe dea. domina Dindymi.
procul a mea tuus sit furor omnis hera domo.
alios age incitatos. alios age rabidos.
}

\beginsection LXIV. Argonautia et epythalamium Thetidis et Pelei

{\poetrysize\obeylines\linesbyfive
Peliaco quondam prognatae uertice pinus
dicuntur liquidas Neptuni nasse per undas
Phasidis ad fluctus et fines Aeetaeos
cum lecti iuuenes Argiuae robora pubis
auratam optantes Colchis auertere pellem
ausi sunt uada salsa cita decurrere puppi
caerula uerrentes abiegnis aequora palmis.
diua quibus retinens in summis urbibus arces
ipsa leui fecit uolitantem flamine currum
pinea coniungens inflexae texta carinae.
illa rudem cursu prima imbuit Amphitritem.
quae simul ac rostro uentosum proscidit aequor.
tortaque remigio spumis incanuit unda.
emersere freti candenti e gurgite uultus.
aequoreae monstrum Nereides admirantes.
illa atque haud alia uiderunt luce marinas
mortales oculi nudato corpore Nymphas
nutricum tenus exstantes e gurgite cano.
tum Thetidis Peleus incensus fertur amore.
tum Thetis humanos non despexit Hymenaeos.
tum Thetidi pater ipse iugandum Pelea sensit.
o nimis optato saeclorum tempore nati
heroes. saluete deum genus. o bona matrum
progenies saluete iterumque iterumque bonarum.
uos ego saepe meo uos carmine compellabo.
teque adeo eximie taedis felicibus aucte.
Thessaliae columen. Peleu. cui Iuppiter ipse
ipse suos diuum genitor concessit amores.
tene Thetis tenuit pulcerrima Nereine.
tene suam Tethys concessit ducere neptem.
Oceanusque mari totum qui amplectitur orbem.
quae simul optatae finito tempore luces
aduenere domum conuentu tota frequentat
Thessalia. oppletur laetanti regia coetu.
dona ferunt prae se. declarant gaudia uultu.
deseritur Cieros. linquunt Phthiotica Tempe
Crannonesque domos ac moenia Larisaea.
Pharsalum coeunt. Pharsalia tecta frequentant.
rura colit nemo. mollescunt colla iuuencis.
non humilis curuis purgatur uinea rastris.
non glebam prono conuellit uomere taurus.
non falx attenuat frondatorum arboris umbram.
squalida desertis rubigo infertur aratris.
ipsius at sedes quacumque opulenta recessit
regia fulgenti splendent auro atque argento.
candet ebur soliis. collucent pocula mensae.
tota domus gaudet regali splendida gaza.
puluinar uero diuae geniale locatur.
sedibus in mediis indo quod dente politum
tincta tegit roseo conchyli purpura fuco.
haec uestis priscis hominum uariata figuris
heroum mira uirtutes indicat arte.
namque fluentisono prospectans litore Diae
Thesea cedentem celeri cum classe tuetur
indomitos in corde gerens Ariadna furores.
necdum etiam sese quae uisit uisere credit.
utpote fallaci quae tunc primum excita somno
desertam in sola miseram se cernat harena.
immemor at iuuenis fugiens pellit uada remis.
irrita uentosae linquens promissa procellae.
quem procul ex alga maestis Minois ocellis
saxea ut effigies bacchantis prospicit. eheu.
prospicit et magnis curarum fluctuat undis.
non flauo retinens subtilem uertice mitram.
non contecta leui uelatum pectus amictu.
non tereti strophio lactentes uincta papillas.
omnia quae toto delapsa e corpore passim
ipsius ante pedes fluctus salis alludebant.
sed neque tum mitrae neque tum fluitantis amictus
illa uicem curans toto ex te pectore Theseu
toto animo tota pendebat perdita mente.
ah. misera. assiduis quam luctibus exsternauit
spinosas Erycina serens in pectore curas.
illa tempestate ferox quo ex tempore Theseus
egressus curuis e litoribus Piraei
attigit iniusti regis Gortynia templa.
nam perhibent olim crudeli peste coactam
Androgeoneae poenas exsoluere caedis
electos iuuenes simul et decus innuptarum
Cecropiam solitam esse dapem dare Minotauro.
quis angusta malis cum moenia uexarentur
ipse suum Theseus pro caris corpus athenis
proicere optauit potius quam talia Cretam
funera Cecropiae nec funera portarentur.
atque ita naue leui nitens ac lenibus auris
magnanimum ad Minoa uenit sedesque superbas.
hunc simul ac cupido conspexit lumine uirgo
regia quam suaues exspirans castus odores
lectulus in molli complexu matris alebat.
quales Eurotae praecingunt flumina myrtos.
auraue distinctos educit uerna colores.
non prius ex illo flagrantia declinauit
lumina quam cuncto concepit corpore flammam
funditus atque imis exarsit tota medullis.
heu. misere exagitans immiti corde furores
sancte puer curis hominum qui gaudia misces.
quaeque regis Golgos. quaeque Idalium frondosum.
qualibus incensam iactastis mente puellam
fluctibus. in flauo saepe hospite suspirantem.
quantos illa tulit languenti corde timores.
quanto saepe magis fulgore expalluit auri
cum saeuum cupiens contra contendere monstrum
aut mortem appeteret Theseus aut praemia laudis.
non ingrata tamen frustra munuscula diuis
promittens tacito succepit uota labello.
nam uelut in summo quatientem bracchia Tauro
quercum aut conigeram sudanti cortice pinum
indomitus turbo contorquens flamine robur
eruit. illa procul radicitus exturbata
prona cadit late quaeuis cumque obuia frangens.
sic domito saeuum prostrauit corpore Theseus
nequiquam uanis iactantem cornua uentis.
inde pedem sospes multa cum laude reflexit
errabunda regens tenui uestigia filo
ne labyrintheis e flexibus egredientem
tecti frustraretur inobseruabilis error.
sed quid ego a primo digressus carmine plura
commemorem. ut linquens genitoris filia uultum.
ut consanguineae complexum. ut denique matris.
quae misera in gnata deperdita laetabatur.
omnibus his Thesei dulcem praeoptarit amorem.
aut ut uecta ratis spumosa ad litora diae
uenerit. aut ut eam deuinctam lumina somno
liquerit immemori discedens pectore coniunx.
saepe illam perhibent ardenti corde furentem
clarisonas imo fudisse e pectore uoces.
ac tum praeruptos tristem conscendere montes.
unde aciem in pelagi uastos protenderet aestus.
tum tremuli salis aduersas procurrere in undas
mollia nudatae tollentem tegmina surae.
atque haec extremis maestam dixisse querellis
frigidulos udo singultus ore cientem.
sicine me patriis auectam perfide ab aris
perfide deserto liquisti in litore Theseu.
sicine discedens neglecto numine diuum.
immemor. ah. deuota domum periuria portas.
nullane res potuit crudelis flectere mentis
consilium. tibi nulla fuit clementia praesto
immite ut nostri uellet miserescere pectus.
at non haec quondam blanda promissa dedisti
uoce mihi. non haec miserae sperare iubebas.
sed conubia laeta. sed optatos Hymenaeos.
quae cuncta aerei discerpunt irrita uenti.
nunc iam nulla uiro iuranti femina credat.
nulla uiri speret sermones esse fideles.
quis dum aliquid cupiens animus praegestit apisci
nil metuunt iurare nihil. promittere parcunt.
sed simul ac cupidae mentis satiata libido est
dicta nihil metuere. nihil periuria curant.
certe ego te in medio uersantem turbine leti
eripui. et potius germanum amittere creui
quam tibi fallaci supremo in tempore dessem.
pro quo dilaceranda. feris dabor alitibusque
praeda. neque iniecta tumulabor mortua terra.
quaenam te genuit sola sub rupe leaena.
quod mare conceptum spumantibus exspuit undis.
quae Syrtis. quae Scylla rapax. quae uasta Charybdis.
talia qui reddis pro dulci praemia uita.
si tibi non cordi fuerant conubia nostra
saeua quod horrebas prisci praecepta parentis
attamen in uestras potuisti ducere sedes.
quae tibi iucundo famularer serua labore
candida permulcens liquidis uestigia lymphis.
purpureaue tuum consternens ueste cubile.
sed quid ego ignaris nequiquam conquerar auris.
externata malo. quae nullis sensibus auctae
nec missas audire queunt nec reddere uoces.
ille autem prope iam mediis uersatur in undis.
nec quisquam apparet uacua mortalis in alga.
sic nimis insultans extremo tempore saeua
fors etiam nostris inuidit questubus auris.
Iuppiter omnipotens. utinam ne tempore primo
Gnosia Cecropiae tetigissent litora puppes.
indomito nec dira ferens stipendia tauro
perfidus in Creta religasset nauita funem.
nec malus hic celans dulci crudelia forma
consilia in nostris requiesset sedibus hospes.
nam quo me referam. quali spe perdita nitor.
Idaeosne petam montes. at gurgite lato
discernens ponti truculentum diuidit aequor.
an patris auxilium sperem. quemne ipsa reliqui.
respersum iuuenem fraterna caede secuta.
coniugis an fido consoler memet amore.
quine fugit lentos. incuruans gurgite remos.
praeterea nullo colitur sola insula tecto.
nec patet egressus pelagi cingentibus undis.
nulla fugae ratio. nulla spes. omnia muta.
omnia sunt deserta. ostentant omnia letum.
non tamen ante mihi languescent lumina morte.
nec prius a fesso secedent corpore sensus
quam iustam a diuis exposcam prodita multam.
caelestumque fidem postrema comprecer hora.
quare facta uirum multantes uindice poena
Eumenides. quibus anguino redimita capillo
frons exspirantis praeportat pectoris iras.
huc. huc aduentate. meas audite querellas.
quas ego. uae. misera extremis proferre medullis
cogor. inops. ardens. amenti caeca furore.
quae quoniam uerae nascuntur pectore ab imo
uos nolite pati nostrum uanescere luctum.
sed quali solam Theseus me mente reliquit.
tali mente deae funestet seque suosque.
has postquam maesto profudit pectore uoces
supplicium saeuis exposcens anxia factis
annuit inuicto caelestum numine rector.
quo motu tellus atque horrida contremuerunt
aequora. concussitque micantia sidera mundus.
ipse autem caeca mentem caligine Theseus
consitus oblito dimisit pectore cuncta
quae mandata prius constanti mente tenebat.
dulcia nec maesto sustollens signa parenti
sospitem Erechtheum se ostendit uisere portum.
namque ferunt olim classi cum moenia diuae
linquentem gnatum uentis concrederet Aegeus
talia complexum iuueni mandata dedisse.
gnate mihi longa iucundior unice uita.
gnate ego quem in dubios cogor dimittere casus.
reddite in extrema nuper mihi fine senectae.
quandoquidem fortuna mea ac tua feruida uirtus
eripit inuito mihi te cui languida nondum
lumina sunt nati cara saturata figura
non ego te gaudens laetanti pectore mittam.
nec te ferre sinam fortunae signa secundae.
sed primum multas expromam mente querellas
canitiem terra atque infuso puluere foedans.
inde infecta uago suspendam lintea malo
nostros ut luctus nostraeque incendia mentis
carbasa obscurata dicet ferrugine Hibera.
quod tibi si sancti concesserit incola Itoni
quae nostrum genus ac sedes defendere Erechthei
annuit ut tauri respergas sanguine dextram.
tum uero facito ut memori tibi condita corde.
haec uigeant mandata. nec ulla oblitteret aetas.
ut simul ac nostros inuisent lumina colles
funestam antennae deponant undique uestem
candidaque intorti sustollant uela rudentes.
quam primum cernens ut laeta gaudia mente
agnoscam cum te reducem aetas prospera sistet.
haec mandata prius constanti mente tenentem
Thesea ceu pulsae uentorum flamine nubes
aereum niuei montis liquere cacumen.
at pater ut summa prospectum ex arce petebat.
anxia in assiduos absumens lumina fletus
cum primum inflati conspexit lintea ueli
praecipitem sese scopulorum e uertice iecit
amissum credens immiti Thesea fato.
sic funesta domus ingressus tecta paterna
morte ferox Theseus qualem Minoidi luctum
obtulerat. mente immemori talem ipse recepit.
quae tum prospectans cedentem maesta carinam
multiplices animo uoluebat saucia curas.
at parte ex alia florens uolitabat Iacchus
cum thiaso Satyrorum et Nysigenis Silenis
te quaerens Ariadna tuoque incensus amore
cui Thyades passim lymphata mente furebant.
euhoe. bacchantes. euhoe. capita inflectentes.
harum pars tecta quatiebant cuspide thyrsos.
pars e diuulso iactabant membra iuuenco.
pars sese tortis serpentibus incingebant.
pars obscura cauis celebrabant orgia cistis
orgia quae frustra cupiunt audire profani.
plangebant aliae proceris tympana palmis.
aut tereti tenues tinnitus aere ciebant.
multis raucisonos efflabant cornua bombos.
barbaraque horribili stridebat tibia cantu.
talibus amplifice uestis decorata figuris
puluinar complexa suo uelabat amictu.
quae postquam cupide spectando Thessala pubes
expleta est sanctis coepit decedere diuis.
hic qualis flatu placidum mare matutino
horrificans Zephyrus procliuas incitat undas
Aurora exoriente uagi sub limina solis
quae tarde primum clementi flamine pulsae
procedunt leuiterque sonant plangore cachinni.
post uento crescente magis magis increbescunt
purpureaque procul nantes ab luce refulgent.
sic tum uestibuli linquentes regia tecta
ad se quisque uago passim pede discedebant.
quorum post abitum princeps e uertice Peli
aduenit Chiron portans siluestria dona.
nam quoscumque ferunt campi quos Thessala magnis
montibus ora creat quos propter fluminis undas
aura parit flores tepidi fecunda Fauoni
hos indistinctis plexos tulit ipse corollis.
quo permulsa domus iucundo risit odore.
confestim Penios adest. uiridantia Tempe.
Tempe quae siluae cingunt super impendentes
haemonisin linquens doris celebranda choreis.
non uacuus. namque ille tulit radicitus altas
fagos. ac recto proceras stipite laurus.
non sine nutanti platano. lentaque sorore
flammati Phaethontis. et aerea cupressu.
haec circum sedes late contexta locauit
uestibulum ut molli uelatum fronde uireret.
post hunc consequitur sollerti corde Prometheus
extenuata gerens ueteris uestigia poenae
quam quondam silici restrictus membra catena
persoluit pendens e uerticibus praeruptis.
inde pater diuum sancta cum coniuge natisque
aduenit caelo te solum Phoebe relinquens.
unigenamque simul cultricem montibus Idri.
Pelea nam tecum pariter soror aspernata est.
nec Thetidis taedas uoluit celebrare iugales.
qui postquam niueis flexerunt sedibus artus
large multiplici constructae sunt dape mensae.
cum interea infirmo quatientes corpora motu
ueridicos Parcae coeperunt edere cantus.
his corpus tremulum complectens undique uestis
candida purpurea talos incinxerat ora.
at roseae niueo residebant uertice uittae
aeternumque manus carpebant rite laborem.
laeua colum molli lana retinebat amictum.
dextera tum leuiter deducens fila supinis.
formabat digitis. tum prono in pollice torquens
libratum tereti uersabat turbine fusum.
atque ita decerpens aequabat semper opus dens.
laneaque aridulis haerebant morsa labellis.
quae prius in leui fuerant exstantia filo.
ante pedes autem candentis mollia lanae
uellera uirgati custodibant calathisci.
haec tum clarisona pellentes uellera uoce
talia diuino fuderunt carmine fata.
carmine perfidiae quod post nulla arguet aetas.
o decus eximium magnis uirtutibus augens.
Emathiae tutamen Opis. carissime nato.
accipe quod laeta tibi pandunt luce sorores
ueridicum oraclum. sed uos quae fata sequuntur.
currite ducentes subtegmina. currite fusi.
adueniet tibi iam portans optata maritis
Hesperus. adueniet fausto cum sidere coniunx
quae tibi flexanimo mentem perfundat amore.
languidulosque paret tecum coniungere somnos
leuia substernens robusto bracchia collo.
currite ducentes subtegmina. currite fusi.
nulla domus tales umquam contexit amores.
nullus amor tali coniunxit foedere amantes.
qualis adest Thetidi qualis concordia. Peleo.
currite ducentes subtegmina. currite fusi.
nascetur uobis expers terroris. Achilles.
hostibus haud tergo sed forti pectore notus.
qui persaepe uago uictor certamine cursus
flammea praeuertet celeris uestigia ceruae.
currite ducentes subtegmina. currite fusi.
non illi quisquam bello se conferet heros.
cum Phrygii Teucro manabunt sanguine campi
Troicaque obsidens longinquo moenia bello
periuri Pelopis uastabit tertius heres.
currite ducentes subtegmina. currite fusi.
illius egregias uirtutes claraque facta
saepe fatebuntur natorum in funere matres.
cum incultum cano soluent a uertice crinem
putridaque infirmis uariabunt pectora palmis.
currite ducentes subtegmina. currite fusi.
namque uelut densas praecerpens messor aristas
sole sub ardenti flauentia demetit arua
Troiugenum infesto prosternet corpora ferro.
currite ducentes subtegmina. currite fusi.
testis erit magnis uirtutibus unda Scamandri.
quae passim rapido diffunditur Hellesponto.
cuius iter caesis angustans corporum aceruis
alta tepefaciet permixta flumina caede.
currite ducentes subtegmina. currite fusi.
denique testis erit morti quoque reddita praeda.
cum teres excelso coaceruatum aggere bustum
excipiet niueos perculsae uirginis artus.
currite ducentes subtegmina. currite fusi.
nam simul ac fessis dederit fors copiam achiuis
urbis Dardaniae Neptunia soluere uincla
alta Polyxenia madefient caede sepulcra
quae uelut ancipiti succumbens uictima ferro
proiciet truncum summisso poplite corpus.
currite ducentes subtegmina. currite fusi.
quare agite. optatos animi coniungite amores.
accipiat coniunx felici foedere diuam.
dedatur cupido iamdudum nupta marito.
currite ducentes subtegmina. currite fusi.
non illam nutrix orienti luce reuisens
hesterno collum poterit circumdare filo.
anxia nec mater discordis maesta puellae
secubitu caros mittet sperare nepotes.
currite ducentes subtegmina. currite fusi.
talia praesentes quondam felicia Pelei
carmina diuino cecinerunt pectore Parcae.
praesentes namque ante domos inuisere castas
heroum et sese mortali ostendere coetu
caelicolae nondum spreta pietate solebant.
saepe pater diuum templo in fulgente reuisens
annua cum festis uenissent sacra diebus
conspexit terra centum procumbere tauros.
saepe uagus Liber Parnassi uertice summo
Thyiadas effusis euantes crinibus egit.
cum Delphi tota certatim ex urbe ruentes
acciperent laeti diuum fumantibus aris.
saepe in letifero belli certamine Mauors
aut rapidi Tritonis era aut Amarunsia uirgo
armatas hominum est praesens hortata cateruas.
sed postquam tellus scelere est imbuta nefando.
iustitiamque omnes cupida de mente fugarunt.
perfudere manus fraterno sanguine fratres.
destitit extinctos natus lugere parentes.
optauit genitor primaeui funera nati
liber ut innuptae poteretur flore nouercae.
ignaro mater substernens se impia nato
impia non uerita est diuos scelerare penates.
omnia fanda nefanda malo permixta furore
iustificam nobis mentem auertere deorum.
quare nec tales dignantur uisere coetus.
nec se contingi patiuntur lumine claro.
}

\beginsection LXV. ad Ortalum

{\poetrysize\obeylines\linesbyfive
etsi me assiduo confectum cura dolore
seuocat a doctis Hortale uirginibus.
nec potis est dulces Musarum expromere fetus
mens animi. tantis fluctuat ipsa malis.
namque mei nuper Lethaeo in gurgite fratris
pallidulum manans alluit unda pedem.
Troia Rhoeteo quem subter litore tellus
ereptum nostris obterit ex oculis.
alloquar. audiero numquam tua facta loquentem.
numquam ego te uita frater amabilior
aspiciam posthac. at certe semper amabo.
semper maesta tua carmina morte canam.
qualia sub densis ramorum concinit umbris
Daulias absumpti fata gemens Ityli.
sed tamen in tantis maeroribus Hortale mitto
haec expressa tibi carmina Battiadae.
ne tua dicta uagis nequiquam credita uentis
effluxisse meo forte putes animo.
ut missum sponsi furtiuo munere malum
procurrit casto uirginis e gremio.
quod miserae oblitae molli sub ueste locatum
dum aduentu matris prosilet. excutitur.
atque illud prono praeceps agitur decursu.
huic manat tristi conscius ore rubor.
}

\beginsection LXVI.

{\poetrysize\obeylines\linesbyfive
omnia qui magni dispexit lumina mundi.
qui stellarum ortus comperit atque obitus.
flammeus ut rapidi solis nitor obscuretur.
ut cedant certis sidera temporibus.
ut Triuiam furtim sub Latmia saxa relegans
dulcis amor gyro deuocet aereo.
idem me ille Conon caelesti in limine uidit
e Beroniceo uertice caesariem
fulgentem clare. quam multis illa dearum
leuia protendens brachia pollicita est
qua rex tempestate nouo auctus Hymenaeo
uastatum fines iuerat Assyrios
dulcia nocturnae portans uestigia rixae
quam de uirgineis gesserat exuuiis.
estne nouis nuptis odio Venus. anne parentum
frustrantur falsis gaudia lacrimulis
ubertim thalami quas intra limina fundunt.
non ita me diui uera gemunt iuerint.
id mea me multis docuit regina querellis
inuisente nouo proelia torua uiro.
et tu non orbum luxti deserta cubile.
sed fratris cari flebile discidium.
cum penitus maestas exedit cura medullas.
ut tibi tunc toto pectore sollicitae
sensibus ereptis mens excidit. at te ego certe
cognoram a parua uirgine magnanimam.
anne bonum oblita es facinus quo regium adepta es
coniugium. quod non fortior ausit alis.
sed tum maesta uirum mittens quae uerba locuta est.
Iuppiter. ut tristi lumina saepe manu.
quis te mutauit tantus deus. an quod amantes
non longe a caro corpore abesse uolunt.
atque ibi me cunctis pro dulci coniuge diuis
non sine taurino sanguine pollicita es
si reditum tetulisset. is haud in tempore longo
captam Asiam Aegypti finibus addiderat.
quis ego pro factis caelesti reddita coetu
pristina uota nouo munere dissoluo.
inuita o regina tuo de uerti e cessi.
inuita adiuro teque tuumque caput.
digna ferat quod siquis inaniter adiurarit.
sed qui se ferro postulet esse parem.
ille quoque euersus mons est quem maximum in oris
progenies Thiae clara superuehitur.
cum Medi peperere nouum mare. cumque iuuentus
per medium classi barbara nauit Athon.
quid facient crines cum ferro talia cedant.
Iuppiter. ut Chalybon omne genus pereat.
et qui principio sub terra quaerere uenas
institit. ac ferri stringere duritiem.
abiunctae paulo ante comae mea fata sorores
lugebant cum se Memnonis Aethiopis
unigena impellens nutantibus aera pennis
obtulit. Arsinoae Locridis ales equus.
isque per aetherias me tollens auolat umbras
et Veneris casto collocat in gremio.
ipsa suum Zephyritis eo famulum legauit
Graia Canopeis incola litoribus.
inde Venus uario ne solum in lumine caeli
ex Ariadnaeis aurea temporibus
fixa corona foret sed nos quoque fulgeremus
deuotae flaui uerticis exuuiae
uuidulam a fluctu cedentem ad templa deum me
sidus in antiquis diua nouum posuit.
uirginis et saeui contingens namque Leonis
lumina Callisto iuncta Lycaoniae
uertor in occasum tardum dux ante Bootam
qui uix sero alto mergitur Oceano.
sed quamquam me nocte premunt uestigia diuum
lux autem canae Tethyi restituit.
pace tua fari hic liceat Ramnusia uirgo.
namque ego non ullo uera timore tegam.
nec si me infestis discerpent sidera dictis
condita quin ueri pectoris euoluam.
non his tam laetor rebus quam me afore semper
afore me a dominae uertice discrucior.
quocum ego dum uirgo quondam fuit omnibus expers
unguentis una milia multa bibi.
nunc uos optato quas iunxit lumine taeda
non prius unanimis corpora coniugibus
tradite nudantes reiecta ueste papillas
quam iucunda mihi munera libet onyx.
uester onyx casto colitis quae iura cubili.
sed quae se impuro dedit adulterio
illius ah mala dona leuis bibat irrita puluis.
namque ego ab indignis praemia nulla peto.
sed magis o nuptae semper concordia uestras
semper amor sedes incolat assiduus.
tu uero regina. tuens cum sidera diuam
placabis festis luminibus Venerem.
unguinis expertem ne siueris esse tuam me.
sed potius largis affice muneribus.
sidera corruerint utinam. coma regia fiam.
proximus Hydrochoi fulgeret oarion.
}

\beginsection LXVII. de ianua moechae cuiusdam

{\poetrysize\obeylines\linesbyfive
o dulci iucunda uiro. iucunda parenti.
salue. teque bona Iuppiter auctet ope.
ianua. quam Balbo dicunt seruisse benigne
olim cum sedes ipse senex tenuit.
quamque ferunt rursus uoto seruisse maligno
postquam es porrecto facta marita sene.
dic. agedum. nobis. quare mutata feraris
in dominum ueterem deseruisse fidem.
non ita Caecilio placeam cui tradita nunc sum
culpa mea est. quamquam dicitur esse mea.
nec peccatum a me quisquam pote dicere quicquam.
uerum est uox populi. ianua quae ipsa facit.
qui quacumque aliquid reperitur non bene factum
ad me omnes clamant ianua. culpa tua est.
non istuc satis est uno te dicere uerbo.
sed facere ut quiuis sentiat et uideat.
qui possum. nemo quaerit nec scire laborat.
nos uolumus. nobis dicere ne dubita.
primum igitur uirgo quod fertur tradita nobis
falsum est. non illam uir prior attigerit
languidior tenera cui pendens sicula beta.
numquam se mediam sustulit ad tunicam.
sed pater illius gnati uiolasse cubile
dicitur et miseram conscelerasse domum.
siue quod impia mens caeco flagrabat amore.
seu quod iners sterili semine natus erat.
et quaerendum is unde. foret neruosius ille
quod posset zonam soluere uirgineam.
egregium narras mira pietate parentem.
qui ipse sui nati minxerit in gremium.
atqui non solum hoc dicit se cognitum habere
Brixia. Cycneae supposita specula
flauus quam molli percurrit flumine Mella.
Brixia Veronae mater amata meae.
sed de Postumio et Corneli narrat amore
cum quibus illa malum fecit adulterium.
dixerit hic aliquis quid tu istaec ianua nosti.
cui numquam domini limine abesse licet.
nec populum auscultare. sed hic suffixa tigillo
tantum operire soles aut aperire domum.
saepe illam audiui furtiua uoce loquentem
solam cum ancillis haec sua flagitia
nomine dicentem quos diximus utpote quae mi
speraret nec linguam esse nec auriculam.
praeterea addebat quendam quem dicere nolo
nomine ne tollat rubra supercilia.
longus homo est. magnas cui lites intulit olim.
falsum mendaci uentre puerperium.
}

\beginsection LXVIII. ad Mallium

{\poetrysize\obeylines\linesbyfive
quod mihi fortuna casuque oppressus acerbo
conscriptum hoc lacrimis mittis epistolium.
naufragum ut eiectum spumantibus aequoris undis
subleuem. et a mortis limine restituam.
quem neque sancta Venus molli requiescere somno
desertum in lecto caelibe perpetitur.
nec ueterum dulci scriptorum carmine Musae
oblectant cum mens anxia peruigilat.
id gratum est mihi me quoniam tibi dicis amicum.
muneraque et Musarum hinc petis et Veneris.
sed tibi ne mea sint ignota incommoda Mani
neu me odisse putes hospitis officium
accipe quis merser fortunae fluctibus ipse
ne amplius a misero dona beata petas.
tempore quo primum uestis mihi tradita pura est
iucundum cum aetas florida uer ageret
multa satis lusi. non est dea nescia nostri.
quae dulcem curis miscet amaritiem.
sed totum hoc studium luctu fraterna mihi mors
abstulit. o misero frater adempte mihi.
tu mea tu moriens fregisti commoda frater.
tecum una tota est nostra sepulta domus.
omnia tecum una perierunt gaudia nostra.
quae tuus in uita dulcis alebat amor.
cuius ego interitu tota de mente fugaui
haec studia atque omnes delicias animi.
quare quod scribis Veronae turpe Catullo.
esse quod hic quisquis de meliore nota
frigida deserto tepefactet membra cubili.
id Mani non est turpe. magis miserum est.
ignosces igitur si quae mihi luctus ademit
haec tibi non tribuo munera cum nequeo.
nam quod scriptorum non magna est copia apud me.
hoc fit quod Romae uiuimus. illa domus.
illa mihi sedes. illic mea carpitur aetas.
huc una ex multis capsula me sequitur.
quod cum ita sit nolim statuas nos mente maligna
id facere. aut animo non satis ingenuo.
quod tibi non utriusque petenti copia posta est.
ultro ego deferrem copia siqua foret.
non possum reticere deae qua me Allius in re
iuuerit. aut quantis iuuerit officiis.
ne fugiens saeclis obliuiscentibus aetas
illius hoc caeca nocte tegat studium.
sed dicam uobis. uos porro dicite multis
milibus. et facite haec carta loquatur anus.
omnibus inque locis celebretur fama sepulti.
notescatque magis mortuus atque magis.
nec tenuem texens sublimis aranea telam
in deserto Alli nomine opus faciat.
nam mihi quam dederit duplex Amathusia curam
scitis. et in quo me corruerit genere.
cum tantum arderem quantum Trinacria rupes
lymphaque in Oetaeis Malia Thermopylis.
maesta neque assiduo tabescere pupula fletu
cessaret. tristique imbre madere genae.
qualis in aerii perlucens uertice montis
riuus muscosa prosilit e lapide
qui cum de prona praeceps est ualle uolutus
per medium densi transit iter populi
dulce uiatori lasso in sudore leuamen.
cum grauis exustos aestus hiulcat agros.
hic uelut in nigro iactatis turbine nautis
lenius aspirans aura secunda uenit
iam prece Pollucis iam Castoris implorata.
tale fuit nobis Allius auxilium.
is clausum lato patefecit limite campum.
isque domum nobis. isque dedit dominam.
ad quam communes exerceremus amores.
quo mea se molli candida diua pede
intulit. et trito fulgentem in limine plantam
innixsa arguta constituit solea.
coniugis ut quondam flagrans aduenit amore
Protesilaeam Laodamia domum
inceptam frustra nondum cum sanguine sacro
hostia caelestes pacificasset heros.
nil mihi tam ualde placeat Ramnusia uirgo.
quod temere inuitis suscipiatur heris.
quam ieiuna pium desiderat ara cruorem.
docta est amisso Laodamia uiro
coniugis ante coacta noui dimittere collum
quam ueniens una atque altera rursus hiemps
noctibus in longis auidum saturasset amorem.
posset ut abrupto uiuere coniugio.
quod scibant Parcae non longo tempore abesse
si miles muros isset ad iliacos.
nam tum Helenae raptu primores Argiuorum
coeperat ad sese Troia ciere uiros.
Troia. nefas. commune sepulcrum Asiae Europaeque.
Troia. uirum et uirtutum omnium acerba cinis.
qualiter et nostro letum miserabile fratri
attulit. ei. misero frater adempte mihi.
ei. misero fratri iucundum lumen ademptum.
tecum una tota est nostra sepulta domus.
omnia tecum una perierunt gaudia nostra.
quae tuus in uita dulcis alebat amor.
quem nunc tam longe non inter nota sepulcra.
nec prope cognatos compositum cineres.
sed Troia obscena Troia infelice sepultum.
detinet extremo terra aliena solo.
ad quam tum properans fertur lecta undique pubes
Graecae penetrales deseruisse focos
ne Paris abducta gauisus libera moecha
otia pacato degeret in thalamo.
quo tibi tum casu pulcerrima Laodamia
ereptum est uita dulcius atque anima
coniugium. tanto te absorbens uertice amoris
aestus in abruptum detulerat barathrum
quale ferunt Graii Pheneum prope Cyllenaeum
siccare emulsa pingue palude solum
quod quondam caesis montis fodisse medullis
audit falsiparens Amphitryoniades.
tempore quo certa Stymphalia monstra sagitta
perculit imperio deterioris eri
pluribus ut caeli tereretur ianua diuis.
Hebe nec longa uirginitate foret.
sed tuus altus amor barathro fuit altior illo
qui tamen indomitam ferre iugum docuit.
nam neque tam carum confecto aetate parenti
una caput seri nata nepotis alit
qui cum diuitiis uix tandem iuuentus auitis
nomen testatas intulit in tabulas.
impia derisi gentilis gaudia tollens
suscitat a cano uolturium capite.
nec tantum niueo gauisa est ulla columbo
compar quae multo dicitur improbius
oscula mordenti semper decerpere rostro
quam cum praecipue multiuola est mulier.
sed tu horum magnos uicisti sola furores
ut semel es flauo conciliata uiro.
aut nihil aut paulum cui tum concedere digna
lux mea se nostrum contulit in gremium.
quam circumcursans hinc illinc saepe Cupido
fulgebat crocina candidus in tunica.
quae tamen etsi uno non est contenta Catullo
rara uerecundae furta feremus herae
ne nimium simus stultorum more molesti.
saepe etiam Iuno maxima caelicolum
coniugis in culpa flagrantem concoquit iram
noscens omniuoli plurima furta Iouis.
at quia nec diuis homines componier aequum est
ingratum tremuli tolle parentis onus.
nec tamen illa mihi dextra deducta paterna
fragrantem Assyrio uenit odore domum.
sed furtiua dedit mira munuscula nocte
ipsius ex ipso dempta uiri gremio.
quare illud satis est si nobis is datur unis
quem lapide illa dies candidiore notat.
hoc tibi quod potui confectum carmine munus
pro multis Alli redditur officiis.
ne uestrum scabra tangat rubigine nomen
haec atque illa dies atque alia atque alia.
huc addent diui quam plurima quae Themis olim
antiquis solita est munera ferre piis.
sitis felices. et tu simul et tua uita.
et domus in qua olim lusimus. et domina.
et qui principio nobis terram dedit auspex
a quo sunt primo omnia nata bona.
et longe ante omnes mihi quae me carior ipso est.
lux mea. qua uiua uiuere dulce mihi est.
}

\beginsection LXIX. ad Rufum

{\poetrysize\obeylines\linesbyfive
noli admirari quare tibi femina nulla
Rufe uelit tenerum supposuisse femur.
non si illam rarae labefactes munere uestis.
aut perluciduli deliciis lapidis.
laedit te quaedam mala fabula qua tibi fertur
ualle sub alarum trux habitare caper.
hunc metuunt omnes. neque mirum. nam mala ualde est
bestia. nec quicum bella puella cubet.
quare aut crudelem nasorum interfice pestem
aut admirari desine cur fugiunt.
}

\beginsection LXX.

{\poetrysize\obeylines\linesbyfive
nulli se dicit mulier mea nubere malle
quam mihi. non si se Iuppiter ipse petat.
dicit. sed mulier cupido quod dicit amanti
in uento et rapida scribere oportet aqua.
}

\beginsection LXXI.

{\poetrysize\obeylines\linesbyfive
sicui iure bono sacer alarum obstitit hircus.
aut siquem merito tarda podagra secat.
Aemulus iste toro qui uestro exercet amorem
mirifice est a te nactus utrumque malum.
nam quotiens futuit totiens ulciscitur ambos.
illam affligit odore. ipse perit podagra.
}

\beginsection LXII. ad Lesbiam

{\poetrysize\obeylines\linesbyfive
dicebas quondam solum te nosse Catullum
Lesbia. nec prae me uelle tenere Iouem.
dilexi tum te. non tantum ut uulgus amicam.
sed pater ut natos diligit et generos.
nunc te cognoui. quare etsi impensius uror.
multo mi tamen es uilior et leuior.
qui potis est inquis. quod amentem iniuria talis
cogit amare magis sed bene uelle minus.
}

\beginsection LXIII.

{\poetrysize\obeylines\linesbyfive
desine de quoquam quicquam bene uelle mereri.
aut aliquem fieri posse putare pium.
omnia sunt ingrata. nihil fecisse benigne est.
immo etiam taedet. taedet. obestque magis.
ut mihi quem nemo grauius nec acerbius urget
quam modo qui me unum atque unicum amicum habuit.
}

\beginsection LXXIV. ad Gellium

{\poetrysize\obeylines\linesbyfive
Gellius audierat patruum obiurgare solere
siquis delicias diceret aut faceret.
hoc ne ipsi accideret patrui perdepsuit ipsam
uxorem. et patruum reddidit Harpocratem.
quod uoluit fecit. nam quamuis irrumet ipsum
nunc patruum uerbum non faciet patruus.
}

\beginsection LXXV. ad Lesbiam

{\poetrysize\obeylines\linesbyfive
huc est mens deducta tua mea Lesbia culpa.
atque ita se officio perdidit ipsa suo.
ut iam nec bene uelle queat tibi si optima fias.
nec desistere amare omnia si facias.
}

\beginsection LXXVI. ad deos

{\poetrysize\obeylines\linesbyfive
siqua recordanti benefacta priora uoluptas
est homini. cum se cogitat esse pium.
nec sanctam uiolasse fidem. nec foedere in ullo
diuum ad fallendos numine abusum homines.
multa parata manent in longa aetate Catulle
ex hoc ingrato gaudia amore tibi.
nam quaecumque homines bene cuiquam aut dicere possunt
aut facere. haec a te dictaque factaque sunt.
omnia quae ingratae perierunt credita menti.
quare iam te cur amplius excrucies.
quin tu animo offirmas. atque istinc teque reducis.
et dis inuitis desinis esse miser.
difficile est longum subito deponere amorem.
difficile est. uerum hoc qua lubet efficias.
una salus haec est. hoc est tibi peruincendum.
hoc facias siue id non pote siue pote.
o di. si uestrum est misereri. aut si quibus umquam
extremam iam ipsa in morte tulistis opem.
me miserum aspicite. et si uitam puriter egi
eripite hanc pestem perniciemque mihi.
quae mihi surrepens imos ut torpor in artus
expulit ex omni pectore laetitias.
non iam illud quaero. contra ut me diligat illa.
aut quod non potis est. esse pudica uelit.
ipse ualere opto. et taetrum hunc deponere morbum.
o di. reddite mi hoc pro pietate mea.
}

\beginsection LXXVII. ad Rufum

{\poetrysize\obeylines\linesbyfive
Rufe. mihi frustra ac nequiquam credite amice.
frustra. immo magno cum pretio atque malo.
sicine subrepsti mi atque intestina perurens.
ei. misero eripuisti omnia nostra bona.
eripuisti. heu. heu. nostrae crudele uenenum
uitae. heu. heu. nostrae pestis amicitiae.
}

\beginsection LXXVIII. ad Gallum

{\poetrysize\obeylines\linesbyfive
Gallus habet fratres. quorum est lepidissima coniunx
alterius. lepidus filius alterius.
Gallus homo est bellus. nam dulces iungit amores
cum puero. ut bello bella puella cubet.
Gallus homo est stultus. nec se uidet esse maritum
qui patruus patrui monstret adulterium.
}

\beginsection LXXVIIIb.

{\poetrysize\obeylines\linesbyfive
sed nunc id doleo quod purae pura puellae
suauia comminxit spurca saliua tua.
uerum id non impune feres. nam te omnia saecla
noscent. et qui sis fama loquetur anus.
}

\beginsection LXXIX. ad Lesbium

{\poetrysize\obeylines\linesbyfive
Lesbius est pulcer. quid ni. quem Lesbia malit
quam te cum tota gente Catulle tua.
sed tamen hic pulcer uendat cum gente Catullum
si tria natorum suauia reppererit.
}

\beginsection LXXX. ad Gellium

{\poetrysize\obeylines\linesbyfive
quid dicam Gelli. quare rosea ista labella
hiberna fiant candidiora niue.
mane domo cum exis. et cum te octaua quiete
e molli longo suscitat hora die.
nescioquid certe est. an uere fama susurrat
grandia te medii tenta uorare uiri.
sic certe est. clamant Victoris rupta miselli
ilia. et emulso labra notata sero.
}

\beginsection LXXXI. ad Iuuentium

{\poetrysize\obeylines\linesbyfive
nemone in tanto potuit populo esse Iuuenti
bellus homo. quem tu deligere inciperes.
praeterquam iste tuus moribunda ab sede Pisauri.
hospes inaurata palladior statua.
qui tibi nunc cordi est. quem tu praeponere nobis
audes. et nescis quod facinus facias.
}

\beginsection LXXXII. ad Quintium

{\poetrysize\obeylines\linesbyfive
Quinti. si tibi uis oculos debere Catullum.
aut aliud si quid carius est oculis.
eripere. ei. noli multo quod carius illi
est oculis. seu quid carius est oculis.
}

\beginsection LXXXIII. ad Lesbiam

{\poetrysize\obeylines\linesbyfive
Lesbia mi praesente uiro mala plurima dicit.
haec illi fatuo maxima laetitia est.
mule. nihil sentis. si nostri oblita taceret
sana esset. nunc quod gannit et obloquitur
non solum meminit sed quae multo acrior est res
irata est. hoc est uritur et loquitur.
}

\beginsection LXXXIV. ad Arrium

{\poetrysize\obeylines\linesbyfive
chommoda dicebat si quando commoda uellet
dicere. et insidias Arrius hinsidias.
et tum mirifice sperabat se esse locutum
cum quantum poterat dixerat hinsidias.
credo sic mater. sic liber auunculus eius.
sic maternus auus dixerat. atque auia.
hoc misso in Syriam requierant omnibus aures.
audibant eadem haec leniter et leuiter.
nec sibi postilla metuebant talia uerba.
cum subito affertur nuntius horribilis.
Ionios fluctus postquam illuc Arrius isset
iam non Ionios esse sed Hionios.
}

\beginsection LXXXV.

{\poetrysize\obeylines\linesbyfive
odi et amo. quare id faciam fortasse requiris.
nescio. sed fieri sentio. et excrucior.
}

\beginsection LXXXVI. ad Lesbiam

{\poetrysize\obeylines\linesbyfive
Quintia formosa est multis. mihi candida longa
recta est. haec ego sic singula confiteor.
totum illud formosa nego. nam nulla uenustas
nulla in tam magno est corpore mica salis.
Lesbia formosa est quae cum pulcerrima tota est
tum omnibus una omnes surripuit Veneres.
}

\beginsection LXXXVII. ad Lesbiam

{\poetrysize\obeylines\linesbyfive
nulla potest mulier tantum se dicere amatam
uere quantum a me Lesbia amata mea es.
nulla fides ullo fuit umquam in foedere tanta
quanta in amore tuo ex parte reperta mea est.
}

\beginsection LXXXVIII. ad Gellium

{\poetrysize\obeylines\linesbyfive
quid facit is Gelli. qui cum matre atque sorore
prurit. et abiectis peruigilat tunicis.
quid facit is. patruum qui non sinit esse maritum.
ecquid scis quantum suscipiat sceleris.
suscipit o Gelli quantum non ultima Tethys
nec genitor nympharum abluit Oceanus.
nam nihil est quicquam sceleris quo prodeat ultra.
non si demisso se ipse uoret capite.
}

\beginsection LXXXIX. ad Gellium

{\poetrysize\obeylines\linesbyfive
Gellius est tenuis. quid ni. cui tam bona mater
tamque ualens uiuat. tamque uenusta soror.
tamque bonus patruus. tamque omnia plena puellis
cognatis. quare is desinat esse macer.
qui ut nihil attingat nisi quod fas tangere non est.
quantumuis quare sit macer iuuenies.
}

\beginsection XC. ad Gellium

{\poetrysize\obeylines\linesbyfive
nascatur magus ex Gelli matrisque nefando
coniugio. et discat Persicum aruspicium.
nam magus ex matre et nato gignatur oportet.
si uera est Versarum impia religio.
gnatus ut accepto ueneretur carmine diuos
omentum in flamma pingue liquefaciens.
}

\beginsection XCI. ad Gellium

{\poetrysize\obeylines\linesbyfive
non ideo Gelli sperabam te mihi fidum
in misero hoc nostro hoc perdito amore fore.
quod te cognossem bene. constantemue putarem.
aut posse a turpi mentem inhibere probro.
sed neque quod matrem nec germanam esse uidebam
hanc tibi cuius me magnus edebat amor.
et quamuis tecum multo coniungerer usu.
non satis id causae credideram esse tibi.
tu satis id duxti. tantum tibi gaudium in omni
culpa est. in quacumque est aliquid sceleris.
}

\beginsection XCII. ad Lesbia

{\poetrysize\obeylines\linesbyfive
Lesbia mi dicit semper male. nec tacet umquam
de me. Lesbia me dispeream nisi amat.
quo signo. quia sunt totidem mea. deprecor illam
assidue. uerum dispeream nisi amo.
}

\beginsection XCIII. ad Gaium Iulium Caesarem

{\poetrysize\obeylines\linesbyfive
nil nimium studeo Caesar tibi uelle placere.
nec scire utrum sis albus an ater homo.
}

\beginsection XCIV. ad Mentulam

{\poetrysize\obeylines\linesbyfive
Mentula moechatur. moechatur mentula. certe.
hoc est quod dicunt ipsa olera olla legit.
}

\beginsection XCV. ad Gaium Heluium Cinnam

{\poetrysize\obeylines\linesbyfive
Zmyrna mei Cinnae nonam post denique messem
quam coepta est nonamque edita post hiemem.
milia cum interea quingenta Hortensius uno
uersiculorum anno quolibet ediderit.
Zmyrna cauas Satrachi penitus mittetur ad undas.
Zmyrnam cana diu saecula peruoluent.
at Volusi annales Paduam morientur ad ipsam.
et laxas scombris saepe dabunt tunicas.
}

\beginsection XCVb.

{\poetrysize\obeylines\linesbyfive
parua mei mihi sint cordi monimenta sodalis.
at populus tumido gaudeat Antimacho.
}

\beginsection XCVI. ad Gaium Licinium Caluum

{\poetrysize\obeylines\linesbyfive
si quicquam mutis gratum acceptumque sepulcris
accidere a nostro Calue dolore potest.
quo desiderio ueteres renouamus amores
atque olim missas flemus amicitias.
certe non tanto mors immatura dolore est
Quintiliae quantum gaudet amore tuo.
}

\beginsection XCVII. ad Aemilium

{\poetrysize\obeylines\linesbyfive
non ita me di ament quicquam referre putaui
utrumne os an culum olfacerem Aemilio.
nilo mundius hoc. niloque immundius illud.
uerum etiam culus mundior et melior.
nam sine dentibus est. hic dentis sesquipedalis.
gingiuas uero ploxeni habet ueteris.
praeterea rictum. qualem diffissus in aestu
meientis mulae cunnus habere solet.
hic futuit multas. et se facit esse uenustum.
et non pistrino traditur atque asino.
quem siqua attingit non illam posse putemus
aegroti culum lingere carnificis.
}

\beginsection XCVIII. ad Victium

{\poetrysize\obeylines\linesbyfive
in te si in quemquam dici pote. putide Victi.
id quod uerbosis dicitur et fatuis.
ista cum lingua si usus ueniat tibi possis
culos et crepidas lingere carpatinas.
si nos omnino uis omnes perdere Victi
hiscas. omnino quod cupis efficies.
}

\beginsection XCIX. ad Iuuentium

{\poetrysize\obeylines\linesbyfive
surripui tibi dum ludis mellite Iuuenti
suauiolum dulci dulcius ambrosia.
uerum id non impune tuli. namque amplius horam
suffixum in summa me memini esse cruce
dum tibi me purgo. nec possum fletibus ullis
tantillum uestrae demere saeuitiae.
nam simul id factum est multis diluta labella
guttis abstersisti omnibus articulis.
ne quicquam nostro contractum ex ore maneret.
tamquam commictae spurca saliua lupae.
praeterea infestum misero me tradere amore
non cessauisti omni excruciarique modo.
ut mi ex ambrosia mutatum iam foret illud
suauiolum tristi tristius elleboro.
quam quoniam poenam misero proponis amori
numquam iam posthac basia surripiam.
}

\beginsection C. ad Marcum Caelium furum

{\poetrysize\obeylines\linesbyfive
Caelius Aufilenum et Quintius Aufilenam
flos Veronensum depereunt iuuenum.
hic fratrem. ille sororem. hoc est quod dicitur illud.
fraternum uere dulce sodalicium.
cui faueam potius. Caeli tibi. nam tua nobis
perspecta ex igni est unica amicitia
cum uesana meas torreret flamma medullas.
sis felix Caeli. sis in amore potens.
}

\beginsection CI. ad inferias

{\poetrysize\obeylines\linesbyfive
multas per gentes et multa per aequora uectus
aduenio has miseras frater ad inferias.
ut te postremo donarem munere mortis.
et mutam nequiquam alloquerer cinerem.
quandoquidem fortuna mihi tete abstulit ipsum.
heu. miser. indigne frater adempte mihi.
nunc tamen interea haec prisco quae more parentum
tradita sunt tristi munere ad inferias
accipe fraterno multum manantia fletu.
atque in perpetuum frater aue. atque uale.
}

\beginsection CII. ad Cornelium Nepotem

{\poetrysize\obeylines\linesbyfive
si quicquam tacito commissum est fido ab amico.
cuius sit penitus nota fides animi.
meque esse inuenies illorum iure sacratum
Corneli. et factum me esse puta Harpocratem.
}

\beginsection CIII. ad Silonem

{\poetrysize\obeylines\linesbyfive
aut sodes mihi redde decem sestertia Silo.
deinde esto quamuis saeuus et indomitus.
aut si te nummi delectant desine quaeso
leno esse. atque idem saeuus et indomitus.
}

\beginsection CIV

{\poetrysize\obeylines\linesbyfive
credis me potuisse meae maledicere uitae.
ambobus mihi quae carior est oculis.
non potui. nec si possem. tam perdite amarem.
sed tu cum Tappone omnia monstra facis.
}

\beginsection CV. ad Mentulam

{\poetrysize\obeylines\linesbyfive
Mentula conatur Pipleium scandere montem.
Musae furcillis praecipitem eiciunt.
}

\beginsection CVI.

{\poetrysize\obeylines\linesbyfive
cum puero bello praeconem qui uidet esse.
quid credat. nisi se uendere discupere.
}

\beginsection CVII. ad Lesbiam

{\poetrysize\obeylines\linesbyfive
si quicquam cupidoque optantique optigit umquam
insperanti. hoc est gratum animo proprie.
quare hoc est gratum nobis quoque. carius auro.
quod te restituis Lesbia mi cupido.
restituis cupido atque insperanti. ipsa refers te
nobis. o lucem candidiore nota.
quis me uno uiuit felicior. aut magis hac res
optandas uita dicere quis poterit.
}

\beginsection CVIII. ad Cominium

{\poetrysize\obeylines\linesbyfive
si Comini arbitrio populi tua cana senectus
spurcata impuris moribus intereat.
non equidem dubito quin primum inimica bonorum
lingua excerpta auido sit data uulturio.
effossos oculos uoret atro gutture coruus.
intestina canes. cetera membra lupi.
}

\beginsection CIX. ad Lesbiam

{\poetrysize\obeylines\linesbyfive
iucundum mea uita mihi proponis amorem
hunc nostrum inter nos perpetuumque fore.
di magni. facite ut uere promittere possit.
atque id sincere dicat et ex animo.
ut liceat nobis tota perducere uita
aeternnum hoc sanctae foedus amicitiae.
}

\beginsection CX. ad Aufilenam

{\poetrysize\obeylines\linesbyfive
Aufilena. bonae semper laudantur amicae.
accipiunt pretium quae facere instituunt.
tu quod promisti mihi. quod mentita inimica es.
quod nec das nec fers saepe. facis facinus.
aut facere ingenuae est aut non promisse pudicae
Aufilena fuit. sed data corripere
fraudando effectis plus quam meretricis auarae est.
quae sese toto corpore prostituit.
}

\beginsection CXI. ad Aufilenam

{\poetrysize\obeylines\linesbyfive
Aufilena. uiro contentam uiuere solo.
nuptarum laus ex laudibus eximiis.
sed cuiuis quamuis potius succumbere par est
quam matrem fratres efficere ex patruo.
}

\beginsection CXII. ad Nasonem

{\poetrysize\obeylines\linesbyfive
multus homo es Naso. neque tecum multus homo qui
descendit. Naso. multus es et pathicus.
}

\beginsection CXIII. ad Gaium Heluium Cinnam

{\poetrysize\obeylines\linesbyfive
consule Pompeio primum duo Cinna solebant
Maeciliam. facto consule nunc iterum
manserunt duo. sed creuerunt milia in unum
singula. fecundum semen adulterio.
}

\beginsection CXIV. ad Mentulam

{\poetrysize\obeylines\linesbyfive
firmanus saltu non falso Mentula diues
fertur. qui tot res in se habet egregias.
aucupium omne genus. piscis. prata. arua. ferasque.
nequiquam. fructus sumptibus exsuperat.
quare concedo sit diues. dum omnia desint.
saltum laudemus dum modo ipse egeat.
}

\beginsection CXV. ad Mentulam

{\poetrysize\obeylines\linesbyfive
Mentula habet noster triginta iugera prati.
quadraginta arui. cetera sunt maria.
cur non diuitiis Croesum superare potis sit.
uno qui in saltu tot bona possideat.
prata. arua. ingentes siluas altasque paludesque
usque ad Hyperboreos et mare ad Oceanum.
omnia magna haec sunt. tamen ipse est maximus ultro.
non homo. sed uero mentula magna minax.
}

\beginsection CXVI. ad Gellium

{\poetrysize\obeylines\linesbyfive
saepe tibi studioso animo uenante requirens
carmina uti possem mittere Battiadae.
qui te lenirem nobis. neu conareris
tela infesta meum mittere in usque caput.
hunc uideo mihi nunc frustra sumptum esse laborem
Gelli. nec nostras hic ualuisse preces.
contra nos tela ista tua euitamus amictu.
et fixus nostris tu dabis supplicium.
}

\beginsection fragmenta

{\poetrysize\obeylines\linesbyfive
hunc locum tibi dedico consecroque Priape
qua domus tua Lampsaci est quaque silua Priape.
nam te praecipue in suis urbibus colit ora
Hellespontia ceteris ostriosior oris.

o Priape. ubi de mero ligurrire libido est.

at non effugies meos iambos.

lucida qua splendent carchesia mali.
}
\bye
